Қирғизистондаги президент сайловида Садыр Жапаров етакчилик қилмоқда NUR-SULTAN. Kazinform – 20:41 ҳолатига кўра Қирғизистондаги навбатдан ташқари президентлик сайловларида Садыр Жапаров энг кўп овоз тўплаган. Бу ҳақда Қирғиз Республикаси Сайлов ва референдумлар бўйича марказий комиссияси раиси Нуржан Шайлдабекова матбуот анжуманида маълум қилди, деб хабар беради Kazinform мухбири.\nУшбу сайлов барчамиз учун, айниқса, фуқаролик жамияти учун катта синов – ҚР Президенти NUR-SULTAN. Kazinform – Қасим-Жомарт Тоқаев Мажилис ва маслихатлар сайловида овоз берди, деб хабар беради Ақорда.\nБуюк Британияда бир кунда 1035 киши коронавирусдан вафот этди NUR-SULTAN. Kazinform – Буюк Британиядаги вазият дунёдаги энг қийин вазиятлардан бири. Бу ҳақда Kazinform Қозоғистонда коронавирус тарқалишининг олдини олиш бўйича идоралараро комиссия Telegram-каналига асосланиб хабар беради.\nТошкентда ҚР Парламенти Мажилисига сайловларда овоз бериш ўтказилмоқда TASHKENT. Kazinform – Ўзбекистон пойтахтида Қозоғистон Республикасининг Ўзбекистон Республикасидаги элчихонаси қошида ташкил этилган №267 сайлов участкаси очилди, деб хабар беради Kazinform мухбири.\nНурсултон Назарбоев пойтахтдаги сайлов участкасида овоз берди NUR-SULTAN. Kazinform – Бугун «Nur Otan» партиясининг раиси, Қозоғистоннинг Биринчи Президенти- Елбасы Нурсултон Назарбоев пойтахтдаги «Астана Опера» театри биносидаги 115-сайлов участкасида келиб, ўз овозини берди, деб хабар беради Kazinform мухбири.\nҚозоғистон янги даврни бошлайди - бешта сиёсий партия рўйхатдан ўтказилди NUR-SULTAN. Kazinform – Қозоғистон янги даврни бошламоқда, чунки бешта сиёсий партия рўйхатдан ўтган. Бошқа постсовет мамлакатларидан фарқли ўлароқ, масалан, Беларусь ва Украинадан, мамлакатда сиёсий тизим ва тартибда янги нарса бор. Бу фикрни Сейм депутати, «Фуқаролик платформаси» партияси Томаш Ленц ҚР Парламенти Мажилиси депутатлари сайловида мустақил хорижий кузатувчилар томонидан ўтказилган брифинг пайтида билдирди.\nҚР Президенти сайловда овоз берди NUR-SULTAN. Kazinform – Давлат раҳбари Қасим-Жомарт Тоқаев ҚР Парламенти ва маҳаллий маслихатлар депутатлари сайловида овоз берди, деб хабар беради Kazinform мухбири.\nБританиялик эксперт: Қозоғистон сайлов тизимини ривожлантиришнинг янги босқичига қадам қўймоқда LONDON. Kazinform – Британиялик мустақил эксперт Қозоғистонда бўлиб ўтадиган сиёсий мусобақани сайлов тизимини ривожлантиришнинг яна бир босқичи деб атади. Эркин муҳаррир ва журналист, постсовет можароси ва сиёсат бўйича эксперт Нил Ватсон Қозоғистон Республикаси Парламенти Мажилиси депутатлари ғарб демократияси модели асосида сайланишига ишонади, деб хабар беради Kazinform мухбири.\nҚасим-Жомарт Тоқаев Индонезия Президентига ҳамдардлик билдирди NUR-SULTAN. Kazinform – Қозоғистон Президенти Қасим-Жомарт Тоқаев Sriwijaya Ai авиаҳалокати қурбонлари муносабати билан Индонезия Президенти Джоко Видодага Қозоғистон халқи ва ўзи номидан ҳамдардлик телеграммасини юборди, деб хабар беради Kazinform Ақордага асосланиб.


Мумбай ҳужумида АҚШ фуқароси ҳам айбланмоқда\nҲиндистоннинг Мумбай шаҳридаги террорчи ҳуружига алоқадорликда айбланаётган америкалик Дэвид Коулман Ҳэдли айбига иқрор бўлишга рози бўлгани хабар қилинмоқда.\nАсли АҚШнинг Чикаго шаҳридан бўлган 49 яшар Ҳэдли Мумбайдаги йирик террор ҳуружидан аввал у ерда кузатув ишларини олиб борганлик ва Муҳаммад Пайғамбарни ҳажв қилган Дания газетасига ҳужум уюштириш фитнасига алоқадорликда айбланмоқда.\nҲэдли январ ойида унга нисбатан илгари сурилган 12 айбловни рад этиб келаётган эди.\nБироқ суддан олинган хабарларга кўра, у пайшанба куни Чикагодаги фдерал судда бошланадиган маҳкамада айбловларни тан олишга рози бўлган.\nҲэдлининг адвокати Жон Тейс ўзи ва мижози АҚШ прокурорлари билан айбловларга оид келишувни муҳокама қилганини маълум қилди, лекин айбланувчи айнан қайс айбловларни тан олишга тайёрлигини ошкор қилмади.\nАҚШ расмийлари томонидан октябрда ҳибсга олинган Ҳэдли 2008 йилнинг ноябрида 166 кишининг ҳалок бўлишига сабаб бўлган ҳуруж олдидан Мумбайга бориб жанггариларга тайёргарлик ишларида кўмаклашганликда айбланмоқда.


Қамчибек Тошиев Қирғизистонда собиқ Президентлар ҳибсга олиниши мумкинлигини айтди | Qalampir.uz\nҚамчибек Тошиев Қирғизистонда собиқ Президентлар ҳибсга олиниши мумкинлигини айтди\nОлам\t02 Июнь 22:54 13810\n“Қумтор” жиноий иши тергови доирасида Қирғизистоннинг собиқ Президентлари суд олдида жавобгарликка тортилиши мумкин. Бу ҳақда Қирғизистон Миллий хавфсизлик давлат қўмитаси (МХДҚ) раиси Қамчибек Тошиев Жалолободда журналистларга сўзлаб берди.\n“Қумтор” жиноий иши доирасида ҳеч қандай сиёсий тақиқ ва айблов йўқ. Биз жиноят содир этганларнинг барчасини жавобгарликка тортишга мажбурмиз. Ва биз ўз бурчимизни бажаряпмиз. Бош вазирлар, спикерлар, депутатлар, йирик амалдорлар бор. Бундан ташқари, эҳтимол биз баъзи собиқ Президентларни ҳам жалб қиламиз, чунки улар бу билан бевосита боғлиқдир”, дейди у.\nТошиевнинг айтишича, сўнгги 25 йил ичида амалдорлар “Қумтор” масаласида қўғирчоққа айланган, лекин энди бундай бўлмайди.\n“Президент Садир Жапаров бошчилигидаги ҳозирги ҳукумат “Қумтор” масаласида фирибгарлар ва порахўрларнинг қўлида қўғирчоқ бўлмайди”, дея қўшимча қилди МХДҚ раҳбари.\nСўнгги бир неча кун ичида Қирғизистонда бир қатор шов-шувли ҳибслар амалга оширилди. Хусусан, парламент депутатлари Асилбек Жээнбеков (собиқ Президент Сооронбай Жээнбековнинг укаси), Торобай Зулпукаров, собиқ депутатлар Исхак Пирматов ва Талантбек Узоқбоевлар МХДҚ ҳибсхонасига юборилган. 2 июнь куни суд собиқ Бош вазир Омурбек Бабановни ҳам эҳтиёт чораси сифатида панжара ортига юборди.\nШунингдек, собиқ Бош вазирлар Игор Чудинов ва Темир Сариев, собиқ депутат Мақсат Собиров, депутат Рискелди Момбековлар ҳам “Қумтор” масаласида сўроққа чақирилган.\nМХДҚ “Қумтор” лойиҳасининг турли босқичларида коррупция билан боғлиқ жиноят иши бўйича тергов олиб борилаётганини айтмоқда.\n30 Ноябрь 10:55 65737\n02 Декабрь 14:45 49256\n30 Ноябрь 19:09 34416\n02 Декабрь 20:14 33381


Онлайн касса тизимига августдан кимлар ўтади?\nКейинги ойдан онлайн назорат-касса машиналари ёки виртуал кассадан фойдаланишни жорий этиш иккинчи босқичга ўтади – 2020 йил 1 августдан ўтган йил якунлари бўйича йиллик обороти (тушуми) беш миллиард сўмдан ошган барча тадбиркорлик субъектлари онлайн НКМдан фойдаланишга ўтади. Бу Ўзбекистон Президентининг 2019 йил 6 сентябрдаги “Савдо ва хизмат кўрсатиш соҳасидаги ҳисоб-китоблар тизимига замонавий ахборот технологияларини жорий қилиш ҳамда ушбу соҳада жамоатчилик назоратини кучайтириш чора-тадбирлари тўғрисида”ги ПФ-5813-сонли Фармонида белгиланган.\nОнлайн НКМ – бу интернет тармоғига уланган касса аппарати. У нафақат чекларни чоп этади ва савдо операциялари тўғрисидаги маълумотларни сақлайди, балки ҳисоб-китоблар тизимини ҳам сезиларли даражада осонлаштиради. Aфзалликлари: қоғоз шаклидаги ҳисоботларнинг йўқлиги, савдо ва ишчиларни масофадан бошқариш, қўшимча қурилмаларнинг уланиши ва бошқалар. ДСҚ расмий веб-сайтида қонун талабларига жавоб берадиган онлайн НКМ ва виртуал кассалар реестри жойлаштирилган. Янги ускунани сотиб олиш ва ўрнатишдан олдин ушбу реестрдан фойдаланиш мумкин. Шунингдек, онлайн НКМ ёки виртуал кассани танлашда, бизнесингизнинг ўзига хос хусусиятларига эътибор беришни тавсия этамиз.\nҲозирги вақтда савдо ва хизмат кўрсатиш соҳасида 33 мингга яқин онлайн НКМ ёки виртуал касса фойдаланувчилари рўйхатга олинган. Етакчи минтақалар: Тошкент шаҳрида 5 мингдан ортиқ, Самарқанд ва Фарғона вилоятларида 3 мингдан ортиқ, Aндижон, Бухоро, Қашқадарё, Наманган ва Тошкент вилоятларида 2 мингдан ортиқ онлайн НКМ ёки виртуал касса фойдаланувчилар мавжуд. Пандемия даврида автоматлаштирилган тўлов тизими ўрнатган тадбиркорлик субъектлари сони сезиларли даражада ошди. Бу замонавий ахборот технологияларининг афзалликларини яққол намоён этади.\nНақд пул тушумига эга бўлган тадбиркорлик субъектларининг онлайн назорат-касса машиналари ёки виртуал кассадан фойдаланишга босқичма-босқич ўтказиш ГРАФИГИ\nМуҳим! Амалдаги қонунчиликка кўра, онлайн-НКМ ёки виртуал касса ўрнатилган савдо нуқталарида тўлов терминали орқали қабул қилинган тўловлар учун харидорларга иккита чек –тўлов терминали чеки ва онлайн касса чеки берилиши шарт. Онлайн касса чеклари одатдагидан QR коди ва харид (хизмат) ҳақидаги бошқа маълумотлар мавжудлиги билан фарқ қилади. Шунингдек, улар Давлат солиқ қўмитасининг ютуқли чек ўйинлари иштирокчиси ҳисобланади.\nЯнги онлайн назорат-касса машинаси ёки виртуал кассани жорий этиш тартиби солиқ органларига ташриф буюришни талаб қилмайди. Сиз ўз бизнесингизга онлайн касса тизимини киритишни истасангиз, таклиф этилган вариантларни ўрганиб чиқинг. Бунда Давлат реестрига киритилган онлайн НКМаларнинг қиёсий жадвалидан фойдаланинг. Шундан сўнг тегишли етказиб берувчининг техник хизмат кўрсатиш марказига мурожаат қилиш лозим.\nРақамли технологияларнинг афзалликлари Сиз ва Сизнинг бизнесингиз учун!\nYil boshidan: 32772\nHafta davomida: 13194\nOy davomida: 32772


Диего Марадона Боливия термасига бош мураббийи бўлиши мумкин\nДобавлено: 14.07.2016, 17:08\nАргентина терма жамоаси собиқ футболчиси ва собиқ бош мураббийи Диего Марадона Боливия термасиси устозига айланиги мумкин. Бу ҳақда Goal.com портали маълум қилмоқда.\nМарадонанинг агенти Боливия футбол федерациясига мурожаат қилган ва мураббийни ишга чақиришни таклиф этган. Боливия терма жамоаси собиқ бош мураббийи Хулио Сесар Балдивесо Америка Кубоги–2016 турниридан сўнг истеъфога чиқарилганди.\nМаълумот учун, Марадона 2008 йилнинг октябридан 2010 йилнинг июлига қадар Аргентина терма жамоаси бош мураббийи бўлган. 2010 йилги жаҳон чемпионатида Аргентина унинг қўли остида чорак финалга қадар етиб борганди.


Блогерлар танловига марҳамат! - zarnews.uz\nСамарқанд вилоят матбуот ва ахборот бошқармаси, Ўзбекистон Журналистлари ижодий уюшмаси Самарқанд вилоят бўлими ҳамда вилоят «Зарафшон» ва «Самаркандский вестник» газеталари бирлашган таҳририяти “Самарқанднинг туристик салоҳияти блогерлар нигоҳида” мавзусидаги мақолалар танловини эълон қилади.\nТанловнинг мақсади - мамлакатимизда фаолият юритаётган блогерлар ўртасида ижтимоий долзарб мавзуларни қамрайдиган блогерлик фаолиятини шакллантириш, профессионал блог юритиш кўникмаларини ривожлантириш, шунингдек, Самарқанднинг туристик салоҳиятини намойиш этиш, бу кўҳна шаҳар тарихи, маданияти, ўзига хос анъаналарини тарғиб этиш.\nТанловга ўзбек ва рус тилларида (шунингдек, бошқа тилларда ёзилган ва ўзбек тилига таржима қилинган) ёзилган блогпостлар қабул килинади. Унда Ўзбекистондаги барча блогерлар иштирок этиши мумкин.\nБлогерлар фақат матн кўринишида блогпост ёзиши мумкин. Матн асосидаги блогпостлар ҳажми чекланмаган.\nТанловга ҳеч қайси интернет сайтларида эълон қилинмаган, 2019 йилнинг 20 январидан 20 мартигача чоп этиладиган блогпостларгина такдим этилиши лозим. Битта иштирокчи томонидан такдим этиладиган блогпост 3 (уч) тадан кам бўлмаслиги керак.\n- мавзунинг долзарблиги;\n- ёзиш малакаси;\n- шаxсий ва таҳлилий фикр (ғоя)нинг мавжудлиги;\n- инновацион ва ноодатий услуб ва ёндашувга эгалиги;\n- муаммоларга ечим тақдим этиши (агар бўлса).\nҒолиб блогерлар ҳакамлар ҳайъати томонидан аниқланади.\nТанловнинг якуний натижаларига кўра, энг яхши учта блогпост учун замонавий LED телевизори берилади.\nТанлов ғолиблари 2019 йил 20 март куни эълон қилинади.\nҒолибларни такдирлаш 2019 йил 25 март куни Самарқанд шаҳрида ўтказилади.\nБундан ташқари, танловда қатнашган блогпостлар орасидан ўзига xос инновацион янгилик киритган ёки ноодатий ёндашувга эга блогпост муаллифлари ҳам тақдирланади.\nБлогпостлар www.zarnews.uz сайтида эълон қилиб борилади.\nТанловга блогпостингизни [email protected] электрон почтасига ёки таҳририятнинг Telegram боти @zarafshonbot'га жўнатишингиз мумкин.\nТанлов Низоми билан батафсил ушбу саҳифада танишишингиз мумкин.\nТеглар: танорв блогер\nБлогер Дима Қаюм "самосуд"га учради\nБлогер 60 нафар талабанинг контрактини тўлашга ёрдамлашди\nОАВ ҳамда блогерлар саҳифаларида ўзгалар томонидан қолдирилаётган изоҳлар учун жавобгар бўлмайди


«Зима не будет» Интернет-ҳодисалар энциклопедиясига кириши мумкин | ҚИРҒИЗИСТОН ЯНГИЛИКЛАРИ\n«Зима не будет» Интернет-ҳодисалар энциклопедиясига кириши мумкин\nПрезидентликка экс-давогар Арстанбек Абдилдаевнинг «Зима не будет» қабилидаги «башорати» йирик Интернет-мемлардан бири «Луркмор»да пайдо бўлди. Бу энциклопедиядаги Қирғизистон билан тўғридан-тўғри боғлиқ бўлган илк мақоладир.\n«Зима не будет» номи остидаги мақола «Луркмор»да 2 феврал куни пайдо бўлди. Сайтга уни FlameFull номли фойдаланувчи жойлаштирди.\n«Қирғизистон псевдо-вангаси оддий бандаларга йўллаган башорати баъзи гипотеза фактларга асосланган ва ўз навбатида Қирғизистонни ернинг энергетик ўчоғи, қирғизларни эса - инсониятнинг асос соливчуси деб таърифлаган», - тавсифлаб беради энциклопедия Абдилдаевнинг сўзларини.\nСайтда «башоратчи»нинг матбуот анжуманидан олинган машҳур иккала видеоси ҳам келтирилган.\nМақола атрофида муҳокамаларда фойдаланувчилар «Луркмор» даги қирғиз мемининг келажаги хақидаги шарҳлар қолдира бошладилар.\nФикрлар бўлиниб кетди - бири «тарафдор», иккинчиси «қарши». Улардан баъзилари мақола «жирканч» ва уни сайтда жойлаштиришга арзимайди, деб ҳисобладилар.\nБунга қарамай ўз исмини ошкор қиишни истамаган фойдаланувчи «Зима не будет»ни «жуда яхши мавзу» деб ҳисоблайди.\n«Ўйлаб топилган қадимий супермиллатлар ва асосчилар ҳақида алоҳида мақола тайёрлаш мумкин», - деб ёзади номаълум фойдаланувчи.\n«Луркмор», «Википедия» эркин энциклопедияси услубида бўйича яратилган манба - хоҳлаган киши унга мақолалар киритиши ёки таҳрирлаши мумкин.\nФарқ шундаки «Луркмор» таниқли Интернет ҳодисалар, ёки Интернет-шевасидан кўп фойдаланган мемларга бағишланган сайт.\n2012 йилнинг февралида «ЛайвИнтернет» статистикасига кўра «Луркмор»га бир кун довомида 200 мингдан зиёд фойдаланувчини кириши аниқланди.\nЭнциклопедияда тақдим этилган таниқли мемларлар жуда кўп, масалан «Превед» хақидаги мақола - 2000чи йиллар ҳазиллари, ёки «Луркмор» услубида айтилган таниқли одамлар ҳақидаги мақолалар бўлиши мумкин.\nПрезидентликка экс-давогар Арстанбек Абдилдаев ўзи ўтказган матбуот анжуманидан олинган видеоларидан бирини ярим милиондан кўп маротаба томоша қилинганидан сўнг, 2012 йилда рус тилли интернет оламида таниқли бўлиб кетди.\n«Аналитик» Мирлан Асакеев билан бирга у шунингдек - қирғизларнинг гени ер юзидаги биринчи инсон Одам ато игрек хромосомаси билан бир хил деган фикрни айтдилар.\nАбдилдаевнинг чиқишини латвиялик Стас Давидов ўзининг «This is хорошо» шоусига қўшгандан сўнг унинг рунетдаги шуҳратининг ортишига асосий сабаб бўлди.\nМуллиф: Эльдияр Арыкбаев\nАввалги мақолаВазирликлар сайтлари рейтинги: Адлия вазирлиги — энг яхши, Маданият вазирлиги — энг ёмон\nНавбатдаги мақолаСоғлиқни сақлаш вазири ўринбосари порахўрликда айбланмоқда


Марказий Осиёнинг Ҳиндистон билан тарихий пазандалик алоқалари - UzAnalytics\nСуратда: “Неъматнома”даги сомса пиширишга оид иллюстрация. Манба: Scroll.in\nҲинд таомларига Марказий Осиё ва Эроннинг таъсири бобурийлар даврида юксак даражага етган, уларнинг таомларни хуш кўриши айни дамда Ҳиндистонга нисбат бериладиган тансиқ таомлар ғояси юзага келишига сабаб бўлган.\nXV асрга тегишли қўлёзмада ҳинд рецепти бўйича сомсанинг 8 тури кўрсатилган.\nЛондондаги Британия кутубхонасида XV аср охирларига мансуб «Неъматнома» деб номланган машҳур қўлёзманинг ягона машҳур нусхаси сақланади, деб ёзади бир ҳинд сайти. У ўзига хос рецептлар китоби бўлиб, тарихий манбанинг ноёб тури ҳисобланади. «Неъматнома»да кўплаб таомлар ва ичимликларнинг тайёрлаш усуллари баён қилинган, китоб ҳомийси, 1469 йилдан 1500 йилгача Малва (Ҳиндистоннинг ҳозирги Ражастон штати ҳудудидаги тарихий вилоят) ҳукмдори бўлган султон Ғиёсиддин Хилжи ҳам ундан фойдаланган. Димлаб пиширилган гўшт, қовурилган кабоб, бульон, кўкат, хушбўй шарбатлар ва қаймоқли ширинликлар султон суйган ҳамда фос ва урду тилларида тавсифи келтирилган таомларнинг бир қисми, холос. Китобда яна афродизиаклар, атирлар ва турли хасталикларга даво дориларни тайёрлаш усуллари ҳам ёзиб қолдирилган.\nТаомлар рўйхатида сомса тайёрлашнинг саккиздан кам бўлмаган турли рецептлари баён қилинган. Кўпчилигимиз сингари султон ҳам ушбу универсал таомни ёқтиргани аниқ, у алоҳида таом ҳам, ёки иштаҳаочар егулик ҳам бўлиши мумкин. Самоса ҳам тандури ва карри сингари ҳинд таомларининг «юзи»дир. Бироқ ушбу кўҳна китобнинг рецептларида кутилмаган нарсалар ҳам чиқиб қолади: унинг ҳеч бир вариантида ҳинд самосасининг муҳим масаллиқларидан бири бўлмиш картошка тилга олинмайди.\nҲиндча самоса, SCROLL.IN\nЧиндан ҳам «Неъматнома»нинг бошқа таомлари сингари сомса ёки самоса бир тарихнинг қисмларидир: ҳинд ошхонаси асрлар оша глобал ва ва кўп маданиятлар ўртасидаги алмашув маркази бўлган.\nКартошка ковлагани борамизми!?\nРецептларда картошка йўқлигини тушунтириш осон. Гарчи у Европага XVI асрда олиб келинган бўлса-да, ҳиндлар унинг мавжудлигидан хабар топиши учун орадан икки юз йил ўтди. XVIII аср давомида картошка етиштириш ва ишлаб чиқаришни Англиянинг Ост-Инд компанияси ходимлари ҳинд маҳсулоти – гуручга муқобил сифатида фаол тарғиб қила бошлади. Замонавий ҳинд ошхонасининг бошқа бир қанча “асосий маҳсулотлари” – помидор, чили (аччиқ) қалампири, кешю (ҳинд ёнғоғи) ва ерёнғоқ, шунингдек, папайя, гуава ва чику сингари мевалар ҳам асли “Янги дунё”дан бўлиб, Жанубий Америка туб аҳолисининг озиқ-овқати бўлган. Испан конкистадорлари уларни Европага XVI асрда олиб келган. Ушбу экинларни Ҳиндистонга европалик савдогарлар ва мустамлакачилар, айниқса, португаллар олиб борган.\nАслида XV аср охирида Ҳиндистоннинг ғарбий соҳилига португалияликлар бошқа бир масаллиқ – қалампир излаб келган эди. Ўрта асрлардан буён Осиёнинг занжабил, долчин, мускат ёнғоғи Европада жуда қадрланиб келган. Европанинг пазандалик тасаввури уларга дабдабанинг юксак даражаси сифатида қараган ва даволаш хусусиятлари кучли деб билган, шунинг учун европаликлар ушбу зираворларни излаб топиш ва уларни бозорларга етказиб бериш назоратини қўлга олишга интилган.\nКўпчиликнинг тахминича, сомсанинг ватани Марказий Осиё бўлиб, Ҳиндистонга Буюк Ипак йўли орқали бориб қолган.\n«Неъматнома» тузувчиси картошка нима эканини билмаган бўлиши мумкин, аммо унинг рецептларида эрта даврлардаги глобал синтез акс этган: Марказий Осиё ва Эроннинг зира ва қийма масаллиқларининг долчин, кардамон ва чику сингари маҳаллий масаллиқлар билан бирлашиб кетган. Аслида, кўпчиликнинг тахминича, сомсанинг ватани Марказий Осиё бўлиб, Ҳиндистонга Буюк Ипак йўли орқали бориб қолган. Натижада султон ошхонаси сомсалари таркибида хушхўр зираворлар ва пушти сув солинган тоза сут, кийик ёки тоғ қўйи – олқор гўштининг куйдирилган ёғда янчилган буғдой қўшиб пиширилиши каби кўплаб ғайриодатий қўшимча масаллиқлар бўлган ёки улар хуштаъм крем ва кокос қўшилган ширин таом сифатида дастурхонга тортилган.\nАкбар хуш кўрган палов\nҲинд таомларига Марказий Осиё ва Эроннинг таъсири бобурийлар даврида юксак даражага етган, уларнинг таомларни хуш кўриши айни дамда Ҳиндистонга нисбат бериладиган тансиқ таомлар ғояси юзага келишига сабаб бўлган. Бироқ бобурийларнинг пазандалик анъаналари фақат бир йўналишда ривожлангани йўқ. Буюк бобурийнинг учинчи императори Акбар (1555 – 1605 йиллар) ошхонаси эшикларини маҳаллий таомлар учун ҳам очди ва у ҳар ойда бир неча кун вегетариан – ўтхўр бўлишга қарор бериб, кичри, қироллик томорқасида етиштирилган сарин кўкатлар ва гуручнинг маҳаллий навларини истеъмол этишни одат қилган эди.\nАкбар Ҳиндистондаги қироллик бошқаруви ғояларига мос равишда Ганга дарёси сувини истеъмол қилишга яроқли деб ҳисоблар эди. Аммо таомлар тарихчиси Лиззи Коллингем Акбар энг хуш кўриб ейдиган таом биряни бўлганини тахмин қилади. Форсларнинг мумтоз таоми – таъбга кўра зираворлар қўшилган паловга ҳинд гуручидан тайёрланган аччиқ ва хуштаъм таомлар қўшилган ва бундан кўплаб масаллиқлар ва пазандалик усулларини ўзида жамловчи янги таом ҳосил бўлган.\nБутун дунё масаллиқлари ва пазандалигининг маҳаллий таом тайёрлаш усуллари билан қоришмасини фақат қироллик ошхоналаридан бошқа жойларда ҳам кўриш мумкин эди. Яна бир “Неъматнома”дан кам машҳур бўлмаган Гужаратнинг “Varnak Samucay” (“Тавсифлар тўплами”) қўлёзма парчалари коллекциясида ушбу янгиликлар қанчалик кенг тарқалгани ҳақида ҳикоя қилинади. Ушбу қўлёзма Гужарат адабиётининг “варнак” деб аталувчи кўҳна адабий жанрида ёки оддий тавсиф тарзида ёзилган бўлиб, санаси деярли “Неъматнома” ёзилган даврга тўғри келади.\n«Varnak Samucay» қўлёзмаси турли масалаларга бағишланган 11 та бўлимдан иборат бўлиб, шулардан 4 таси фақат таомларга бағишланган. “Неъматнома”дан фарқли ўлароқ, Гужарат қўлёзмасида рецептлар йўқ. Бунинг ўрнига таомларнинг узун рўйхати ва уларни дастурхонга тортиш тартиби келтирилган.\nБундан ташқари, ушбу рўйхатлар ўша пайтларда ҳам чегаралар оша ва глобал алоқалар бўлганидан далолат беради: Малва ва Аградан Малабар қалампири ва кокос ёнғоқлари, жаггери (тозаланмаган пальма қанди), Ҳурмуз ёки Эрон анорлари, кўплаб қуруқ ва сарин ҳурмо, узум ва майиз – булар барчаси Марказий ва Ғарбий Осиё алоқаларидан ҳикоя қилади.\n«Неъматнома» билан «Варнак Самукай» ўрта асрлардаги ранг-баранг ҳинд таомларини тайёрлашнинг инжа усуллари ва бунинг учун дунёнинг турли чеккаларидан келтирилган масаллиқлардан фойдаланганлик маҳоратини намойиш қилади. Гарчи “ҳинд таомлари тарихи ва тадрижи”нинг қатъий тавсифини тузиш имкони бўлмаса-да, юқорида зикр этилганларига ўхшаш қўлёзмаларни тадқиқ қилиш ҳинд ошхонаси ўтмишини тушуниб олишимизда ёрдам беради.\nҲинд океани, қуруқлик ва тоғлар бўйлаб минг йиллар давом этган савдо-сотиқ ва саёҳатлар давомида Ҳиндистонга янги масаллиқлар, технологиялар ва ошпазлар келиб қолди. Улар кўп ва тез-тез олиб келиб турилгани сабаб бугун еб турган таомларимизни қанчалик ўзгартириб юборганини унутиб ҳам қўйдик.\nДўнар кабоб Марказий Осиёда кашф қилинганми?\nДунёда турк таомларининг энг машҳурларидан бири деб қараладиган дўнар кабоб туркларники эмас, Марказий Осиёники бўлиши ҳам мумкин. Туркиянинг Daily Sabah газетаси маҳаллий профессорнинг фикрига таяниб, ушбу фаразни илгари суради. Дўнар сихкабобнинг бир тури бўлиб, вертикал – тик грилда тайёрланади ҳамда пиша борган сари ташқи қатлами юпқа пайраха тарзида кесиб олинаверади. Дўнар кабоб турк таомлари ичида дунёда энг машҳурлиги учун бўлса керак, баъзан унинг тарихий келиб чиқиши ҳақида баҳслар қўзғалиб туради, масалан, исроилликлар, уни, бизнинг таомимиз, деб атайди.\nДўнар кабоб, dailysabah.com\nИстанбулдаги Ойдин университети профессори Комил Бўстон дўнарни Марказий Онадўлига турклар Марказий Осиёдан олиб келганига оид ишончли исботлар борлигини айтади. Унинг фикрича, ҳозирги вақтда Туркия шарқида жойлашган Арзрум вилоятида тайёрланадиган кабоб дўнар асл рецептининг аждоди бўлади. Шу билан бирга профессор Онадули таомлари бир миллатга мансуб эмаслигини, аксинча, бутун инсоният тарихи давомида Онадўлини ўзига ватан билган юзлаб цивилизация – тамаддунлар маҳсули эканини алоҳида таъкидлайди.\n‒ Ушбу тамаддунлар фақат тарих дарсликларида қолди, уларнинг маданий меросини кейинчалик бу ерга келган бошқалар ўзиники қилиб олди. Онадўлига ҳаммадан кейин кириб келган турклар бу заминга ўз таомлари ва маданиятини олиб келган, Онадўлида мавжуд бўлган пазандалик санъатини қабул қилган ҳамда пазандалик анъаналарини айрим ўзгаришлар киритиб, давом эттирган тамаддундир, ‒ дейди профессор Бўстон.


СУДЛАР ҲИСОБОТ БЕРДИ - AUZ.UZ\nСУДЛАР ҲИСОБОТ БЕРДИ\nАндижон вилоят телерадиокомпаниясида суд идоралари мутасаддилари иштирокида брифинг бўлиб ўтди. Унда жорий йилнинг 9 ойи давомида амалга оширилган ишлар таҳлил этилди. Ҳусусан, фуқаролик ишлари бўйича вилоят суди раиси Жўрабек Қорабоевнинг маълум қилишича, 13 минг 101 та фуқаролик ишлари кўриб чиқилган ва тамомланган. Аксарият йўналишлар бўйича кўрилган ишлар ўтган йилга нисбатан камайган бўлсада, никоҳдан ажратиш, қарз ундириш, боланинг яшаш жойини ёки бола билан кўришиш тартибини белгилаш, оталикка эътироз билдириш, ўзбошимчалик билан қурилган қурилмаларни буздириш, мулкни рўйхатдан ёки хатлашдан чиқариш, маъмурий ҳуқуқбузарлик оқибатида етказилган зарарни қоплаш каби тоифалари ортган.\nВилоятда маъмурий судлар томонидан 20 минг 479 нафар шахсга нисбатан 16 минг 234 та маъмурий ҳуқуқбузарлик тўғрисидаги ишлар кўриб чиқилган. Шундан 12 минг 850 нафар шахсга нисбатан 10 минг 821 та иш бўйича жазолар қўлланилган ва 7 минг 629 нафар шахсга нисбатан 5 минг 413 та ишлар ҳаракатдан тугатилган. Шунингдек, вилоят маъмурий суди раиси Отабек Мирзамаҳмудов “Хавфсиз шаҳар” концепцияси доирасида давлат ва жамоат ташкилотлари, ҳуқуқ-тартибот идоралари билан ҳамкорликда амалга оширилаётган ишларга ҳам тўхталди.\nИқтисодий судларга ариза ва даъво аризалари келиб тушиши 6 минг 328 тага кўпайган. Бунга аксарият ҳолларда хўжалик юритувчи субъектлар ва тадбиркорлар томонидан ўз вақтида солиқ қарздорлигини тўламаслиги, савдо қоидаларини бузиш, банкротлик, шартнома шартлари ва талабларига амал қилмаслик сабаб бўлган. Вилоят иқтисодий суди судьяси Саидумар Шокиров сайёр судларга эътибор қаратилиб, профилактик ишлар олиб борилаётгани, 9 ой давомида 78 фоиз низоли ишлар шу тартибда кўриб чиқилгани ҳақида гапирди.\nШунингдек, брифингда жиноят ишлари бўйича вилоят суди раиси вазифасини бажарувчи Адҳамжон Мирзаев кўрилган ишлар ва жиноятчиликнинг олдини олишга қаратилган профилактик тадбирлар ҳақида маълумот берди.


Тожикистонликлар севги ва эътиборни кўпроқ ҳис қилишар экан - BBC Uzbek - Mintaqa\nСўнгги янгиланиш 15 феврал 2013 - 10:50 GMT\nGallup халқаро тадқиқот маркази ўтказган сўровларга биноан Марказий Осий давлатлари аҳолиси орасида тожикистонликлар романтик туйғуларга кўпроқ мойиллик билдириб, севишганлар куни энг кўп севги ва эътиборда бўлишибди.\nШу тарзда Тожикистон жаҳон рейтингида127- ўринни эгаллаб, Қозоғистон ва Қирғизистонни ортда қолдирибди.\nЎзбекистонга эса бу рўйхатда энг охирги 135 ўрин берилган.\nДунёнинг 136 мамлакати ўртасида ўтказилган сўровда Тожикистондан 1847 киши қатнашган. "Кеча кўпроқ севги-муҳаббаини ҳис қилдингизми?" деган саволга 47 фоиз тожикистонликлар ижобий жавоб қайтарган.\nҚозоғистонда ўтказилган сўровларга биноан 45 фоиз киши кеча ўзини севилганини ҳис қила олибди.\nGallup халқаро тадқиқот маркази сўровига биноан Париж ва Рим бу йил севги шаҳарлари мақомидан ажралган.\nОлдинги ўринларни 93 фоиз севишганлар овози билан Филиппин, Руанда 92 фоиз билан иккинчи, Пуэрто-Рико учинчи ўринни эгаллаган.\nБу борада Арманистон, Ўзбекистон ва Монголия аҳолиси Валентин кунида севги изҳорларига энг кам эътибор қаратибди.


“Муҳаббатнома” хусусида « O'zbekiston ERK Demokratik Partiyasi\nXV-асрда ўз шеърияти билан туркий ва форсий дунёни тўлдирган Алишер Навоийнинг улуғ келбати ундан олдин ўтган шоирларни бир қадар тўсиб қўйди.\nБиз Атоий, Саккокий, Хоразмий ёхуд Лутфийнинг шеърларини ўқир эканмиз, беихтиёр уларни Навоий билан қиёслаймиз. Агар шу қиёс бўлмаганда эди, юқорида саналган ҳар бир шоиримизни дунё шеъриятининг энг кучли намояндалари билан тенг қўйиб, ўрганган бўлар эдик. Мен буни фақат афсус билан эмас, фахр билан ҳам айтаяпман.\nНачора-ки, шеърий анъанамизнинг мақоми юксак, мезони — улуғ. Бу мезон — Навоийдир. Лекин шу улуғ мезон орқали қараганда ҳам, суҳбатимиз мазуси бўлмиш Хоразмийнинг “Муҳаббатнома”си ўз кучини йўқотмайди.\nБундан деярли олти ярим аср муқаддам битилган бу асар, аввало, ўзининг баркамоллиги билан, тилининг бугунги тилимизга ниҳоятда яқинлиги ва соддалиги билан ҳайратга солади.\nАё номеҳрибон аҳди бақосиз,\nЖаҳон елдек, умр гулдек вафосиз.\nҚаму ёқут иринли, сўзи дурлар\nВафосизликни сиздан ўрганурлар.\nБу сўзлар тизими нафақат бизга, балки, бутун туркий элатларга тушунарлидир. Тасаввур қилинг, бугун туркийда сўзлагувчи 100 миллионлик халқ олти юз йил аввал ёзилган шеърни бемалол ўқиб, завқланиши мумкин.\nАлбатта, бу, биринчи галда, туркий тилнинг табиатидаги халоскорлик консерватизм шарофатидир. Ҳамма тилларда ҳам бир қадар консервативлик хусусияти мавжуд. Бу камчилик эмас, фазилат. Бу тилнинг ўз-ўзини ҳимоя қилиш усулидир. Шу маънода туркий тил дунё тиллари ичида ниҳоятда ўзига хос: уни кейинги минг йиллик тарихига боқсак, бошқа тилларга нисбатан, у жуда кам ўзгарган.\nМасалан, тахминан Хоразмий даврида яратилган славян халқларининг ёзма ёдгорлиги “Игор жангномаси”ни бугун руслар, украин ва белоруслар ҳам таржимада ўқишади.\nАммо бу муқоясадан туркий тил ривожланмапти-да, деган хулоса чиқмаслиги керак. Тилимиз ўнинчи асрдаёқ энг бой тиллардан бири эди. Буюк аллома Маҳмуд Қошғариш ўзининг “Девону луғатит турк” асари сўз бошисида шундай деб ёзган эди: “Бу китобни тузишда Халил ибн Аҳмаднинг “Китобул айн” асарида тутилган тартибни қўллаш фикри бор эди. Бу тартиб икки улоқчи от сингари араб тили билан пойга қилиб, ундан ўзиб бораётган турк тилини тўлиқроқ ёритиш учун ҳам зарур эди”.\nАммо туркий тил ўзини қанчалик ҳимоя этмасин, у тарих чорраҳаларида жуда кўп бошқа тиллар билан алоқада бўлди ва уларга таъсир ўтказди, уларнинг таъсиридан баҳраманд бўлди. Эҳтимол, шу сабабдан ҳам тилимиз асрлар давомида гўзал, энг бой тиллардан бўлиб келмоқда. Айни пайтда тилнинг заҳматкаш ҳаммоллари — шоирлар, ёзувчилар, тилимизни авайлаб, софлигига путур етказмай асрдан-асрга олиб ўтишган. Шу улуғ “ҳаммоллардан” бири Хоразмийдир. “Муҳаббатнома”нинг ўнинчи бўлагидан икки сатр келтираман\nМанга ишқинг йўлида қон кўринур,\nЮзинг ойнасида жон кўринур.\n“Қон” ва “жон” сўзи шеъриятимизда жуда кўп қофияланган. Бугун ҳам қофияланмоқда. Лекин бу содда, жўнгина қофияни бутун бир фалсафага бўйсундирмоқ фақат чинакам шоирнинг қўлидан келиши мумкин.\nБиринчи сатр ишқ йўлидаги машаққатни ифодалайди, иккинчи сатрни таҳлил этмоқ учун Хоразмий яшаган давр зиёлисининг дунёқарашини англамоқ зарур, ўша давр фикрида етакчи оқим бўлган тасаввуф ғояларидан хабардор бўлмоқ керак.\nМаъшуқнинг юзида ўз жонини кўраётган ошиқ — ўзини ҳақ кўзгусида томоша қилаётган инсондир. Яъни, бу ўша қадим фалсафанинг янги, оригинал талқини: инсон мутлақо ҳақиқатнинг акс садоси, илмий тил билан айтганда, у ҳақнинг эмонатсиясидир. Қизиғи шундаки, сўфизм ғояларини билмаган ўқувчи бу сатрларни ўқиб ўзича таъсирланиши мумкин, ақл билан эмас, ҳиссий идрок билан таъсирланиши мумкин:\nВаҳоланки, шоир Хоразмий ҳам “Муҳаббатнома”ни ёзар экан, биринчи навбатда, ўша ўқувчи кўз ўнгида тутиб ёзган ва ёр образида, шубҳасиз, реал қиз тасвирланган:\nАқиқинг суҳбатингдан жон қилур сўз,\nҚамардек чеҳрангга боқса қамар кўз.\nУрур наргизларинг новакни жона,\nКулар чеҳранг чечакдек арғувона.\nҚўлим сим олмангизга етмади ҳеч.\nСаройдин борди Чин-Мочинга човинг,\nҚиё боқсанг бўлур арслонлар овинг!\nБу парчадаги бадиий қувватни мазмундан ташқари, товушлар гармонияси янада кучайтиради. “Саройдан борди Чин-Мочинга човинг”, “Кўзлар чеҳранг чечакдек арғувона” сатрларидаги “ч” товуши такрорланар экан, ғаройиб мусиқани зоҳир этади.\n“Қамардек чеҳрангга боқса, қамар кўз” мисрасида иккита “қамар” сўзи ишлатилади, аммо улардан бири от, яъни “ой”, иккинчиси эса, “қамашмоқ” феълини ифодалайди. Сўзни бундай аниқ, моҳирона, айни пайтда илҳом билан ишлатиш учун улкан сўз устаси бўлмоқ керак.\nМуҳаммад Солиҳнинг 2013 йилда Истанбулда чоп этилган “Иқрор” китобидан. (149-151-саҳифалар.)


ЎзА - “Дўппи” шарқ бозори” – ҳунармандлар байрами\n“Дўппи” шарқ бозори” – ҳунармандлар байрами\nШу кунларда Москвадаги “Тишинка” савдо мажмуасида “Дўппи” шарқ бозори” номли ноёб маданият фестивали бошланди. Бу ҳақда Ўзбекистон Республикаси Туризмни ривожлантириш давлат қўмитаси матбуот хизмати хабар берган.\nМазкур фестиваль бу йил Ўзбекистон, Қозоғистон, Қирғизистон, Туркманистон, Грузия, Россия, Татаристон, Озарбайжон ва Доғистондан келган ҳақиқий истеъдод эгалари — уста-ҳунармандларни бир жойга тўплади.\n“Дўппи” халқ амалий санъати фестивали турли халқлар маданий меросини намоён этувчи лойиҳа бўлиб, бунда иштирокчилар ўз халқи тарихи ва маданияти ҳақида ҳикоя қилиб, ўз маҳоратларини намойиш этишади.\nЛойиҳа бош ташаббускори, юртдошимиз Фотима Орифжонова ҳамкорлар ва фестиваль-кўргазма иштирокчиларига миннатдорлик билдириб, барчани шарқ маданияти ва анъаналаридан завқ олишга чорламоқда.\nЭътиборлиси, москваликлар ва шаҳар меҳмонлари Шарқ халқларига хос ажойиб санъат намуналарини акс эттирган ушбу анжуманга катта қизиқиш билдирмоқда.\nБухоро гиламлари, Риштон ва Ғиждувон кулолчилиги, Чуст пичоқлари, Шаҳрисабз каштачилиги ва бошқа кўплаб ўзбек халқ санъати маҳсулотларининг рангин жилоси, бетакрор безаги харидорларни ром этмоқда.\nҚорақалпоғистон Республикасига ажратилган майдонда намойишга қўйилган ўзига хос миллий кийимлар, қадимий қорақалпоқ санъати намуналари алоҳида жозибаси билан ажралиб турибди. Кўргазмага ташриф буюрган бошқирдистонлик блогер Гулноз Курамшина ўз обуначиларига жонли эфирда қорақалпоқ миллий камзулларини намойиш этди.\n- Миллий кийимларни жуда ёқтираман, шу билан бирга қардош юртларнинг жимжимадор кашта ва безак берилган кийимлари ҳам мен учун жуда қизиқ, — дейди у. — Сабаби, халқларимиз анъаналари бир-бирига жуда яқин. Бошқирдистонда кийим тикишда ўзбек матоларидан жуда кўп фойдаланилади. Тўғриси, бундай кийимларни маза қилиб киямиз. Кўргазмага келиб, жуда хурсанд бўлдим. Айниқса, Ўзбекистонга 2 та авиабилет ютиб олиш имконияти борлиги менга жуда маъқул келди. Омадим келишига ишонаман, юртингизни жуда кўргим келяпти.\nТадбир дастури ранг-баранг ва жуда бой бўлиб, бу ерда илк бор Ўзбекистон Республикаси Туризмни ривожлантириш давлат қўмитаси ташаббуси билан 700 килограммлик лағмон тайёрланади. Машҳур ўзбек ошпази Ҳаким Ғаниев бошчилигидаги ўн нафар тажрибали ошпаз касб сеҳри билан улкан лағмон пишириб, Россия рекордини ўрнатиш ниятида.\nФестиваль кунлари анжуманда иштирок этаётган барча давлатлар ижодий жамоалари ижросида қизиқарли чиқишлар намойиш этилади. Тадбир якунида Ўзбекистонга саёҳат имконини берувчи 2 та йўлланма эгаси аниқланади.


Бишкекдаги савдо марказида бомба қидирилмоқда - 27.04.2018, Sputnik Ўзбекистон\nАввалроқ бомба ҳақидаги ёлғон хабардан сўнг Бишкекдаги Америка университетидан талаба ва ўқувчилар эвакуация қилинганди. 27.04.2018, Sputnik Ўзбекистон\n© Sputnik / Фотобанкка ўтишВзрыв у здания китайского посольства в Бишкеке\nАввалроқ бомба ҳақидаги ёлғон хабардан сўнг Бишкекдаги Америка университетидан талаба ва ўқувчилар эвакуация қилинганди.\nТОШКЕНТ, 27 апр – Sputnik. "Бишкек-парк" кўнгилочар савдо маркази портловчи қурилма ҳақидаги хабардан сўнг эвакуация қилинди, деб хабар берди РИА Новости Қирғизистон миллий хавфсизлик давлат қўмитаси матбуот хизматига асосланиб.\n"Бишкек "102" хизмат рақамига "Бишкек-парк" кўнгилочар савдо марказига портловчи қурилма ўрнатилганлиги ҳақида хабар келиб тушди. Воқеа жойига Қирғизистон ИИВ ва МХДҚ ходимлари зудлик билан етиб борди", — деб маълум қилди матбуот хизмати.\nМаълумот берилишича, айни пайтда савдо маркази атрофи ўраб олинган, МХДҚ мутахассислари бино ва унинг атрофида портловчи қурилма бор-йўқлигини аниқлашмоқда.\nШунингдек, махсус хизмат ходимлари портловчи қурилма ўрнатилгани ҳақида хабар берган кишининг шахсини аниқлаш бўйича тезкор чора-тадбирларни бошлаган.


Гулистонда уч нафар бола карахт ҳолда топилди\nМиллий гвардия бошқармаси навбатчилик қисмига хонадон эшиги қулфлиги, эшикни тақиллатишига қарамасдан уч нафар фарзанди жавоб бермаётганлиги юзасидан мурожаат келиб тушган.\nБир аёл икки ёш боласи билан «кўринмас қотил» қурбонига айланди\nМаълумотларга кўра, 29 октябрь куни 38 ёшли аёл дугонасини кўргани келган.\nСамарқандда 5 бола вафот этди\nВилоятда сўнгги 10 кун ичида саккиз киши ис газидан заҳарланиб оламдан ўтди.\nЭҳтиёт бўлинг: кўринмас қотил!\nҲар йили ўнлаб юртдошларимизнинг умрига зомин бўлади.\n2019 йилда Ўзбекистон бўйлаб 31 та ис газидан заҳарланиш содир булиб, жабрланганлар сони 21 тани, вафот этганлар сони эса 50 тани ташкил этган.\n28 март куни Самарқанд шаҳрида вақтинча яшовчи 5 нафар фуқаролар хонадонда ўрнатилган иситиш печи (голланд печи) дан ис гази ажралиб чиқиши натижасида заҳарлангани хабар берилганди.\n28 март куни соат тахминан 11:00 ларда Самарқанд шаҳрида яшовчи 5 нафар фуқаролар хонадонда ўрнатилган иситиш печи (голланд печи) дан ис гази ажралиб чиқиши натижасида заҳарланганлар.\nТўрткўлда фожиа: бир оиланинг 4 аъзоси ва меҳмон вафот этди\nУшбу ҳолат юзасидан Тўрткўл туман прокуратураси томонидан Ўзбекистон Республикасининг ЖКнинг 259-моддаси 2-қисми «а, б» бандлари билан жиноят иши қўзғатилди.\nЭҳтиёт бўлинг! ис газидан заҳарланиш сабаблари\nИс гази — рангсиз, ҳидсиз, кўп учрайдиган заҳарли бирикма — табиий газ, ёқилғи, кўмир, ўтин чўғлари тўлиқ ёнмаслиги ёки чала ёниши оқибатида вужудга келади.


Андижонда врачга қўл кўтаришди. Тиббиёт ходимларини ҳуқуқий ҳимоя қилиш ҳақида қонун долзарб(ми!?) – КУН УЗ\nГлавная / Жамият / Андижонда врачга қўл кўтаришди. Тиббиёт ходимларини ҳуқуқий ҳимоя қилиш ҳақида қонун долзарб(ми!?)\nanvarj63 29.01.2019\tЖамият Comments Off on Андижонда врачга қўл кўтаришди. Тиббиёт ходимларини ҳуқуқий ҳимоя қилиш ҳақида қонун долзарб(ми!?) 60 Показы\nИнсон ҳаёти давомида турли касалликларга чалиниши табиий ҳол. Бемор бўлмаган шифокор ва табиб ёнига бормаган кимсанинг ўзи йўқ бўлса керак. Одам туғилиши билан кўз очиб кўрган биринчи одамлари ҳам – онаси ва шифокор бўлади. Бирор жойи оғриган кишига дунё тор бўлиб югурганича шошган жойи эса – шифохона.\nТўғриси, жамиятнинг зиёлилар синфига мансуб, фаолияти инсонларга яхшилик қилишдан иборат бўлган тиббиёт ходимининг аҳоли томонидан уриб калтаклангани ҳақида ёзишнинг ўзи қийин…\nҚаранг-а?.. Врач, умуман тиббиёт ходими жамиятни олдинга бошлайдиган зиёли вакили. У ишхонага шошилинч кўмак сўраб келган одамларга хизмат қилгани келади. Биров билан уришиш ва муштлашишга тайёр эмас. Шифокорнинг иши эзгулик. Лекин, у бир тарбиясиз ва қонунбузар томонидан ўзига нисбатан қилинган тажовузни айтишни ўзига эп билмайди. Нима ҳам дердик? Ўзбекчилик…\nБу қандай гап? Қайсидир муштумзўр келиб, тиббиёт ходимининг иш фаолиятига халақит берса, зуғум ўтказса, урса ва жазосиз қолаверса…Эртага нима бўлади. Мактаб партасидан врач бўлишни орзу қилаётган бола бу ҳурматсизликдан сўнг оқ халат кийишни ўйлаб ҳам кўрмай қўяди-ку?\nПред. Савдо дўконларида пакетлар нега пулли бўлди?


Орзулари осмон Муҳаммаднозим! / Olamsport.com\n06 июн 15:02\nОрзулари осмон Муҳаммаднозим!\nТеглар : СамбоМуҳаммаднозимЎзбекистон\nҚолаверса, спорт ва санъат исталган мамлакатни дунёга энг тез танитувчи соҳалар ҳисобланади. Тан олиш керак, бугунги кунда спорт орқали кўпроқ таниляпмиз. Деярли ҳар ҳафта дунёнинг қайсидир бир бурчагида Ўзбекистон мадҳияси янграб, давлат байроғи сарбаланд кўтарилмоқда. Бу юртимизда спортга қаратилаётган эътиборнинг маҳсули, десак янглишмаймиз.\nБугун биз сизларни ана шундай истеъдодли спортчиларимизнинг бири билан яқиндан таништирамиз. Қаҳрамонимиз - самбо спорт турида халқаро тоифадаги спорт устаси, халқаро майдонда айтишга арзигулик ютуқларни қўлга киритиб келаётган истеъдод эгаси, истиқлол фарзанди Муҳаммаднозим Шукуров!\nМуҳаммаднозим Шукуров Хуршид ўғли - 1994 йили қадим ва ҳамиша навқирон Самарқанд шаҳрида зиёлилар оиласида дунёга келган. Шаҳардаги 171-ўрта таълим мактабида тахсил олган. Кейинчалик информация технологиялари коллежида ўқиган. Болалигидан спортга меҳр қўйган Муҳаммаднозим 13 ёшидан самбо билан шуғуллана бошлаган. Бунга оиладаги муҳит ҳам таъсир ўтказган. Муҳаммаднозимнинг отаси Хуршид ака ҳам спорт устаси бўлганлар. Табиийки, қаҳрамонимиз ҳам спортдан бошқа соҳада ўзини тасаввур қила олмасди. У биринчи мураббийи сифатида отасини эътироф этади. Самбо бўйича Ўзбекистон миллий терма жамоаси бош мураббийи Роман Шакиров қўл остида ушбу спорт тури билан профессионал тарзда шуғуллана бошлаган. Кўплаб халқаро мусобақалар ғолиб ва совриндори бўлган. Ҳавас қиладиган спортчиси - самбо бўйича 7 карра жаҳон чемпиони Раис Рахматуллин. Хоббиси - туризм, сайёҳат қилиш, китоб ўқиш ва жаҳон маданиятларини ўганиш. Дейл Карнеги асарларини севиб мутолаа қилади. Ҳозирча сўнгги ўқиган китоби - “Искусство публичной речи”. Ўзбекистон давлат жисмоний тарбия иститути талабаси.\n* Икки карра Ўзбекистон чемпиони (2014, 2018)\n* Жаҳон Кубогининг бронза медали совриндори (2018, Россия)\n* Осиё чемпионатининг бронза медали совриндори (2014, Тошкент)\n* Қозоғистон, Қирғизистон, Тожикистон ва бошқа давлатларда ўтказилган халқаро мусобақалар ғолиби (2009, 2010, 2015, 2017)\n* Жаҳон чемпионатлари иштирокчиси (2014 Жанубий Корея, 2019 Руминия)\n* АҚШ Очиқ чемпионати ғолиби (2019, Пенсилвания)\n- Фаолиятимдаги илк мусобақадаёқ олтин медал қўлга киритганимни асло унутмайман, - дейди қаҳрамонимиз. - Уйга қайтганимда оила аъзоларим жуда ҳам хурсанд бўлишган эди. Айниқса, ота-онам ўзларида йўқ қувонишганди. Бу муваффақият мени янада руҳлантирди ва шундан сўнг ўзим қатнашган мусобақалардан медалсиз қайтмайдиган бўлдим.\nҚаҳрамонимиз учун 2014 йилги спорт мавсуми омадли келди. У ўз вазн тоифасида Ўзбекистон чемпиони бўлди ва ўша йили пойтазтимизда ўтказилган Осиё чемпионатида шохсупага кўтарилди. Бу унинг биринчи айтишга арзигулик ютуғи эди. Муҳаммаднозим 2014 йили Жанубий Кореяда ўтган жаҳон чемпионатида иштирок этди. 20 ёшли спортчи учун бу катта синов ва чақирув эди.\nЙилдан-йилга тажриба ва маҳоратини ошириб келаётган Муҳаммаднозим 2018 йил иккинчи бор Ўзбекистоннинг ўз вазн тоифасидаги энг кучли самбочисига айланди. Мамлакат чемпиони сифатида Россиядаги жаҳон Кубогида юртимиз шарафини ҳимоя қилди ва бронза медалини қўлга киритди. Айнан 2018 йил у талабалик бахтига муяссар бўлди. Самбодаги натижалари сабаб Ўзбекистон давлат жисмоний тарбия институтига имтиёзли йўлланма асосида қабул қилинди.\n- Самбо - бу санъат! Шахсан мен самбони эркаклар учун энг яхши спорт тури деб биламан. Боиси, самбо инсоннинг нафақат жисмоний, балки руҳий ҳолатини ҳам тарбиялайди. Спортчилик фаолиятим якунланганидан кейин ҳам самбода қоламан. Ўзимни мураббий сифатида синаб кўрмоқчиман. Кўп йиллар давомида устозларимдан ўрганганларимни ёш авлодга беришни, кўплаб жаҳон ва Осиё чемпионларини чиқаришни, спорт орқали комил инсонларни тарбиялашни ўз олдимга мақсад қилиб қўйганман, - дея ўз орзулари ҳақида сўзини давом эттирди Муҳаммаднозим.\nМуҳаммаднозим Шукуров спорт билан шуғулланиш баробарида таҳсилни ҳам унутиб қўйгани йўқ. У мактаб, ундан кейин коллеждаги тахсилни аъло баҳоларга тамомлади. Ўтган йили Ўзбекистон давлат жисмоний тарбия институтига қабул қилинди. Бу йил у биринчи курсни муваффақиятли тамомлади.\nМуҳаммаднозим машғулот ва мусобақалар билан параллел равишда чет тилларини ҳам ўрганади. Унинг орзулари осмон, нурафшон кунлари олдинда. Ҳаёт ва спортдаги машаққатларни сабр билан босиб ўтаётган бугунги қаҳрамонимизга бу борада омад ва зафар ёр бўлишини тилаймиз!\nБайроқдан жило олган спорт либос! 0


Қирғизистонда 20 дан ортиқ вебсайт, жумладан, SoundCloud хизмати экстремистик материаллар мавжудлиги сабаб блокланган. [File]\nБИШКЕК – Қирғизистон ҳукуматининг экстремизм тарқалишини тўхтатишга қаратилган сўнгги чоралари интернет фойдаланувчилари, расмийлар ва таҳлилчиларни ўйлантириб қўйди.\nМамлакат олий суди 14 май куни бир нечта вебсайтлар, жумладан, мусиқа улашиш учун мўлжалланган SoundCloud хизматини таркибида экстремистик материал мавжудлиги сабаб блоклаш ҳақида буйруқ берган.\nҚарор Бош прокуратура SoundCloud сервисини экстремистик деб эълон қилганидан кейин қабул қилинди, деди Олий суд ходими Сюита Соурбаева Озод Европа/Озодлик (RFE/RL) радиосининг қирғиз хизматига.\nМазкур иш ўтган йил октябрь ойида Октябрь тумани суди илк бор экстремистик вебсайтлар ҳақидаги қарорни қабул қилгандан бери судда кўриб чиқилаётган эди.\nҚирғизистон олий суди 14 май куни бир нечта вебсайтлар, жумладан SoundCloud, LiveLeak саҳифаларини экстремистик деб эълон қилди. Суд зали, 17 май. (Арман Калиев)\nАйбланган сайтлар қаторида LiveLeak видео хизмати ҳам мавжуд. Суд қарори таъсир этган саҳифалар экстремистик ҳаракатлар, жумладан «Ислом Давлати» (ИД), Ҳизб ут-Таҳрир ва Толибонлар учун ташвиқот платформаси сифатида хизмат қилаётгани айтилган, дейди бу сайтлар контенти таҳлилчиси.\nДунё бўйлаб 175 миллиондан ортиқ фойдаланувчиси бўлган SoundCloud мусиқа улашиш платформасидир.\nМавжуд техник муаммолар\nБироқ, Қирғизистоннинг SoundCloud сервисини блоклагани билан боғлиқ ҳолатда айрим ноаниқликлар бор.\nЧора-тадбирлар «техник сабабларга» кўра кучга кирмаган, дейди Қирғизистон Ахборот технологиялари ва коммуникациялар давлат қўмитаси матбуот котиби Сапар Баҳирдинов RFE/RL қирғиз хизматига.\n«Биз чекловлар қўйиши мумкин бўлган ҳар бир интернет-провайдерга мурожаат қиляпмиз», деди у RFE/RL радиосига. «Айни дамда уларнинг баъзиларида техник имкониятлар мавжуд эмас.»\nАслида бундан нозикроқ чора кўрилиши керак, лекин ҳозир бунинг иложи йўқ, деди у. Ҳукумат SoundCloud ижтимоий тармоқ сифатида хизмат қилишини ҳисобга олиб, «фақат экстремистик деб топилган аудиофайлларни» блоклашини афзал кўрган эди», деб қўшимча қилди у.\n«Аммо, техник имкониятлар йўқлиги сабаб, интернет провайдерлари ёрдамида бутун веб-сайтни блоклашга мажбурмиз», деди Баҳирдинов.\nШунга қарамай, Қирғизистоннинг Kloop янгиликлар сайти Қирғизистондаги кўпчилик фойдаланувчилар йил бошидан бери SoundCloud сайтини оча олмаётгани ҳақида 14 май куни хабар берган ва мамлакат бўйлаб мусиқа алмашиш хизмати секин-аста блокланишиини айтиб ўтган.\nҚирғизистонликлар бир нечта шубҳали аудиофайлларни деб, бутун хизматнинг блокланишидан норози.\n«Бу кимларнингдир постлари сабабли, бутун Facebookни ёпиб қўйишга ўхшайди», деди 28 яшар Асел Шакирова Карвонсаройга. «SoundCloudда диний даъватлар эмас, балки ўзларининг севимли мусиқаларини тинглайдиган фойдаланувчилар нега бундан азият чекиши керак?»\nКелажакда экстремистик оқимларга қарши кураш кучаяди, бунинг ортидан яна кўплаб интернет-ресурслар блокланади, дейди бишкеклик диншунос Индира Асланова Карвонсарой билан суҳбатда.\nУнинг огоҳлантиришича, бундай ёндашувни жамиятни ҳимоя қилишнинг самарали усули деб бўлмайди.\n«Интернет устидан мутлоқ назорат ўрнатиб бўлмайди» дейди у. Фуқаролар, айниқса, ёшларга танқидий фикрлашни ўргатиш устида ишлаш керак.»\nОлий суднинг ушбу қарори қирғиз ҳукуматининг экстремистик ҳаракатларга қарши курашининг навбатдаги босқичи бўлди. Зеро, сўнгги пайтларда уларнинг Қирғизистон ахборот кенгликларидаги ҳаракатлари фаоллашган.\nЎтган йили Қирғизистонда Бишкек шаҳар Октябрь туман судининг буйруғи билан таркибида экстремистик ва террорчиликка оид материаллар бўлган 159 та сайт ва ижтимоий тармоқлардаги ҳисоблар ёпилган эди. Бу ҳақда январь ойида мамлакат Бош прокуратурасига асосланиб, Озод Европа/Озодлик сайти хабар берган.


ФОТОРЕПОРТАЖ: ЎзА архивидан махсус\nЎзбекистон халқ шоири Тўра Сулаймон номидаги маънавият ва маърифат масканидан фоторепортаж.\nРеспубликамизда бу борада бир қатор ижобий ишлар амалга оширилмоқда.\nШу кунларда қўлига бир жойдан 25 миллион сўм пул келиб қолган киши закот берадими?\nҲозирги кунда ҳам кўплаб хайрия марказлари ташкил этилган бўлиб, жамиятдаги муҳтож қатламни қўллаб-қувватлаб келишмоқда. Жумладан, Ўзбекистон мусулмонлари идорасининг қошида “Вақф” хайрия жамоат фонди ташкил этилган.\nХоразм вилоятида ҳам кириб келувчи ва чиқиб кетувчи, шунингдек, ички ҳудудлараро ҳаракатланувчи транспорт воситалари доимий назоратга олинган.\nАдвокатлик фаолиятининг жозибадорлиги ошмоқда\nТаъкидлаш жоизки, адвокатлар касбий фаолиятини муваффақиятли амалга ошириши учун зарур қонунчилик базаси шаклланмоқда.\nҲоким кўмагида 4 та корхона қайта иш бошлади…\nХусусан куни кеча туман ҳокими Хуррам Жўраев карантин вақтида фаолияти вақтинча тўхтатилган корхоналарга бориб, тадбиркорларнинг муаммосини тинглади.\nКарантинда аёл-қизлар билан жамоат бўлиб, пешин намозини ўқиш жоизми? Таровеҳ намози-чи?\nКарантин ҳолатида жума куни оила аъзолари билан пешинни жамоат бўлиб ўқиш мумкин. Ҳозирда масжидларимиз карантин сабабли ёпилгани учун жума намозининг ўрнига уйда пешин намози ўқилмоқда.\nҲарбий округ ҳомийлик хайрияларни мувофиқлаштириш марказига транспорт воситаларини тақдим этди\nБаҳорги дала юмушлари кутиб турмайди\nБунинг учун 13 та ишчи гуруҳи ташкил қилинган. Сувчилар керакли анжомлар ҳамда иссиқ овқат билан таъминланган.\nРамазонда қорилар онлайн хатми Қуръон қилар экан. Бу қандай бўлади?\nШу кунларда рўза тутиш истагидаги инсонларни карантин шароити бир оз хавотирга солмоқда. Қандай йўл тутмоқ жоизлиги ҳақидаги саволга ҳам тегишлича жавоб олинди.\nПандемия шароитида пенсия таъминотида нималар ўзгарди?\nМахсус штабининг 14 апрелдаги қарори кўра, пенсионер ва нафақа олувчиларнинг саломатлигини сақлаш ва Жаҳон соғлиқни сақлаш ташкилоти (ЖССТ) тавсияларига кўра эпидемиологик ҳолат барқарорлашгунга қадар май ойидан пенсия ва нафақаларни банк пластик карталари орқали тўлаш чоралари кўрилмоқда.\n“Жонгелди” туманнинг энг чекка ҳудудида жойлашган.\nТуркманистонлик талаба: бу ерда ҳам ўз уйимдагидек хотиржамман\nЎзбек халқи чиндан ҳам саховатли, дўстларга елкадош, синовли кунларда ишончли ҳамроҳ.\nҚўлни-қўлга бериб бирлашайлик\nАйни пайтда дунё миқёсида коронавирус инфекцияси деган офат ёйилди.\nЭЛ БОШИГА ИШ ТУШГАНДА: мўл ва сифатли ҳосил етиштирамиз\nХалқимиз ерни боқсанг, ер сени боқади, деган мақолни бежиз айтмаган.\nТалабалар нима билан машғул?\nБутун дунёни ўз комига тортган короновирус пандемияси, минг афсуски, бизнинг юртимизни ҳам четлаб ўтмади.\nСирдарё вилояти: кун хабарлари – қисқа сатрларда\nКарантин қоидаларини бузиш билан боғлиқ ҳолатларни аниқлаш ва ҳуқуқбузарларга нисбатан таъсир чоралари кўриш чора-тадбирлари давом эттирилмоқда.\nЙирик миқдордаги давлат мулки талон-тарож қилинган...\nБулар орқали “Омад” масъулияти чекланган жамияти давлат ва жамият манфаатларига 88 миллион 200 минг сўмлик зарар етказган.\nТуман аҳолиси карантин шароитида асосий турдаги озиқ-овқат маҳсулотлари билан узлуксиз таъминланмоқда\nШунингдек, ишчи гуруҳ томонидан туманда карантин остидаги шахсларни карантин қоидаларини бузмаслиги ҳамда фуқаролар томонидан жамоат жойларида ниқобсиз юрмаслиги, белгиланган тартиб қоидаларни бузганлик учун жавобгарлик белгилангани ҳақида тушунтириш ишлари олиб борилмоқда.


Бугун қарзларни узиш, мажбуриятларни бажариш куни « Ўзбекистон Халқ Ҳаракати\n26 July 2016 - 7:00\nПрезидентнинг қизларини кўринг! Улар жаҳон оммаси кўзи олдида, қанақанги ҳунарларни кўрсатмаяптилар. Улар амалга оширган бедодликни ер юзида ҳалигача ҳеч ким кўрмаган бўлса керак. Уларни оқламоқчи бўлаётган ялтоқ ўзбек зиёлиларнинг иддаолари, бундан ҳам ошиб тушада.\nАқли-ҳуши жойида жамиятлар учун бу каби тубанликни ҳазм қилиш, асло мумкин эмас!\n“Усмон, бу калит сеники, ол уни. Бугун қарзларни узиш, мажбуриятларни бажариш куни. Бу калит ҳамиша сенда туради. Уни ҳеч кимса сендан ололмайди, фақат адолатсизлик, зўравонлик қилиб олишлари мумкин”.\nБизда ҳар бандасига Тангри берган озод турмуш, меҳнат роҳати халқнинг бошида турган раҳбар томонидан хоҳлаганча суистеъмол қилинади, оддий ҳақ-ҳуқуқлар тупроққа қориштирилади…\nАёллар қайси йўлни танлашгани дунёга маълум.\nПайғамбар алайҳиссаломга қизи Фотима арз қилиб, ёвурчоқ тортавериб қавариб кетган қўлларини кўрсатиб, ёрдамчи чўри сўраганда, бошқалардан кейин, деган жавобни олган. Кейинчалик, қизим, шукурона айтиб, Тангрига илтижо қил, деган Расулиллоҳ. Бошқа қариндошларига ҳам муносабат шу йўсинда эди. Пайғамбарга киши қанча яқин бўлса, унинг зиммасидаги масъулият шунча баланд бўлган.\nБугун-чи? Президент қизлари беҳисоб пул маблағларини дунё банкларига ташмалаб чиқиб кетганлари етмагандек, мамлакат ичкарисидаги кўзларига ёққан ҳар қандай ҳашаматли иншоотларни ва даромад келтириб турган корхоналарни эгалари қўлидан арзимаган пулга тортиб оладилар. Бўйин товлаган кимсаларни ё қаматадилар, ёки ими-жимида жиноят оламининг вакиллари қўли билан ўлдиртириб юборадилар. Уларнинг қўлларида энг сердаромад нефт ва газ, олтин ишлаб чиқариш ва бошқа юзлаган иқтисодиётларнинг калитлари бўла туриб ҳам, на еб тўядилар, на Худодан ҳаё қиладилар.\nПрезидентнинг Муҳаммад пайғамбар умматларидан сон-саноқсиз фарқ-тафовутлари бўлгани каби, улар орасида эътиборга лойиғи, унинг пажмурда кўнглида қариндош-уруғчилик, деган олижаноб туйғунинг йўқлигидир. У бутун мамлакатни битта хонадон – ўз оиласининг ҳавойи ҳой-ҳаваси учун барбод қилишга уриниб келади.\nУ учун оиласидаги уч байталдан кейин, бу дунёда миракизмчилар бор холос.\nХалқ чорак асрдан буён бошида тегирмонтоши айлантираётган жаллоднинг дунёга келишига сабабчи бўлган инсонларнинг кимлигини ҳам билмайди.\nЁруғ дунёда бирор-бир дўсти, уруқ-аймоғи бўлмаган бир бетайин кимсанинг бутун бошли миллатга раҳнамолик қилиши кўпчилик учун эриш туюлади, албатта. Ақлга сиғмайдиган бу бедодликдан ўзбек зиёлилари ҳайратга тушмайдилар, холос…


Шомуродов «Рома»нинг пешқадамга айланишига ёрдам берди, Яхшибоев ЕЧЛ олдидан гол урди, Рашидовда омадли дебют. Легионерлар ҳафта сарҳисоби\nДушанба, 13 Сентябр\nЯкунланган ҳафта хориж чемпионатларида тўп сураётган ўзбекистонлик легионерлар учун омадли ўтди. Еврокубоклар ва ОЧЛ олдидан ҳамюртларимиз ўз клубларида ўзларини кўрсата олишди. Элдор Шомуродов «Рома»нинг А Серия пешқадами бўлиб олишига ёрдам берган бўлса, Жасур Яхшибоев Чемпионлар лигаси 1-тури олдидан «Шериф» клуби сафидаги дебютида ўз номига гол ёздириб қўйди. Хориждаги легионнинг дам олиш кунларидаги натижаси билан танишинг.\nИталия: Шомуродовда ассист, «Рома» А Серияда 1-ўринга кўтарилди\nИталия чемпионати 3-турида «Рома» ўз майдонида «Сассуоло»ни қабул қилиб, қўшиб берилган дақиқаларда ғалабани илиб кетди.\nБиринчи бўлимда Кристанте ҳисобни очди, иккинчи бўлим бошида Журичич мувозанатни тиклади. 74-дақиқада Дзаньоло ўрнига захирадан майдонга тушган Шомуродов 90+1-дақиқадада жарима майдони ичида Эль-Шааравини тўп билан таъминлади, Стефан эса супергол уриб, римликларга муҳим 3 очкони келтирди.\nНатижада, «Рома» очколарини 9тага етказиб, тўплар нисбатига кўра А Серияда пешқадам бўлиб олди. Римликлар навбатдаги ўйинда пайшанба куни Европа Конференциялар лигаси 1-тури доирасида Болгариянинг ЦСКА клубига қарши майдонга тушишади.\nМолдова: Яхшибоев дебютида гол ва ассистга муаллифлик қилди\nМолдова миллий дивизиони 9-тури доирасида «Шериф» ўз майдонида «Петроклуб» жамоасини қабул қилиб, 2:0 ҳисобида зафар қучди.\nШу куни Тирасполь клуби сафида Жасур Яхшибоев ўз дебютини ўтказди. Ўзбекистонлик 24 ёшли ҳужумкор яримҳимоячи захирадан майдонга тушиб, 71-дақиқада голга ассистентлик қилган бўлса, 77-дақиқада янги клубидаги илк голини киритди.\n«Шериф» навбатдаги ўйинни Европа Чемпионлар лигаси 1-тури доирасида ўз майдонида «Шахтёр»га қарши ўтказади. Баҳс чоршанба куни соат 21:45да бошланади.\nРоссия: Иброҳимхалил Йўлдошев тўп сурган ўйинда клуби камбэк уюштирди\nРоссия Премьер-лигаси 7-тури доирасида Иброҳимхалил Йўлдошев тўп сураётган «Нижний Новгорд» клуби иродали ғалабага эришди.\nКержаков шогирдлари Москвага сафар уюштириб, мағлубиятга учраётганига қарамай, камбэк қайд этди – 1:2. Ўзбекистонлик ҳимоячи шу куни 73 дақиқа тўп сурди. Дебютант жамоа 7-турдан кейин 11 очко билан турнир жадвалида 6-ўринга кўтарилди.\nОстон Ўрунов қайдномада ҳам йўқ\nРПЛдаги яна бир ўзбекистонлик футболчи Остон Ўрунов бу сафар «Уфа» клубининг қайдномасидан жой олмади. Бошқиртистон клуби Сочига сафар уюштириб, 1:3 ҳисобида мағлуб бўлди. «Уфа» 5 очко билан 13-ўринда бормоқда.\nҚозоғистон: Игорь Сергеев ва «Тобол» - пешқадам\nҚозоғистон чемпионатида тўп сураётган Ўзбекистон миллий жамоаси ҳужумчиси Игорь Сергеев ушбу турда жамоаси билан зафар қучди.\n20-турда «Тобол» сафида «Каспий» клубига қарши 46-дақиқада захирадан майдонга тушган Игорь Сергеев ва унинг жамоаси 2:1 ҳисобида ғалаба қозониб, 20 ўйиндан кейин 45 очко билан турнир жадвали пешқадамига айланиб олди.\nБеларус: Умаров ва Абдухолиқов захирадан майдонга тушди\nБеларус Олий Лигаси 22-тури доирасида ўзбекистонлик футболчилар жамоалари сафида майдонга тушишди.\nБАТЭ сафарда «Сморгон» клубини 3:1 ҳисобида мағлуб этди. Ушбу баҳсда борисовликлар сафида Шаҳбоз Умаров 70-дақиқада майдонга тушди.\n«Энергетик» эса ўз майдонида Минскнинг «Динамо» клубига ютқазиб қўйди. Шу куни мезбонлар сафида Мамаду Диалло ўрнига 32-дақиқада майдонга тушган Бобур Абдухолиқов бу сафар ҳам жамоасини мағлубиятдан қутқариб қололмади – 0:1.\nУмаров тўп сураётган БАТЭ 48 очко билан Беларус Олий лигасида 1-ўринда бораётган бўлса, Бобур Абдухолиқов ва Шаҳзодбек Убайдуллаев тўп сураётган «Энергетик-БГУ» 24 очко билан 12-ўриндан жой олган.\nЖанубий Корея: Искандеров захирадан майдонга тушди, Ашурматов йўқ\nЖанубий Корея К-лигасида 29-тур якунланди. Ҳамюртимиз Жамшид Искандеров тўп тепаётган «Сённам» ўз майдонида «Сеул»ни қабул қилди.\n1:1 ҳисобида якунланган учрашувнинг 66-дақиқасида Ўзбекистон миллий жамоаси аъзоси захирадан майдонга тушди.\nЯна бир баҳс «Сувон» ва «Канвон» ўртасида ўтиб, унда мезбонлар 1:0 ҳисобида зафар қучишди. Шу куни меҳмонлар сафида Рустам Ашурматов қайдномага киритилган бўлса-да, ўйинга туширилмади. «Сённам» турнир жадвалида 28 ўйиндан кейин 28 очко билан 10-ўриндан жой олган бўлса, «Канвон» 25 ўйиндан кейин 27 очко билан 12 клуб орасида 11-ўринни эгаллаб турибди.\nКувайт: Сардор Рашидовнинг дебюти омадли чиқди\nЁзда «Кувайт СК» клуби аъзосига айланган Сардор Рашидов дам олиш куни янги жамоасидаги дебютини ўтказди.\nКувайт Амир кубоги нимчоракфинали доирасида «Кувайт СК» «Ас-Сахел» клубига қарши саф тортиб, 1:0 ҳисобида зафар қучди ва 1/4 финалга йўлланма олди.\nШу куни мезбонлар сафида асосий таркибда майдонга тушган Сардор Рашидов 80-дақиқагача тўп сурди.\nОФК Кубоги ғолиблиги учун кураш олиб бораётган «Кувайт СК» 21 сентябрь куни яримфинал доирасида Иорданиянинг «Ас-Салт» жамоасига қарши майдонга тушади.\nБАА: Шукуровда 90 дақиқа, «Шаржа»дан камбэк. Навбат ОЧЛ ўйинига\nБАА Про лигаси 3-тури доирасида ўзбекистонлик яримҳимоячи Отабек Шукуров тўп сураётган «Шаржа» жамоаси «Ал Васл» устидан қийин ғалабага эришди. Ўйин давомида 1:2 ҳисобида ютқазаётган шаржаликлар камчиликда бўлишларига қарамай, ўйин охирига қадар ҳисобни 3:2га ўзгартиришди. Шу куни Шукуров 90 дақиқа тўп суриб, жамоасининг фаол ўйинчиларидан бири бўлди. Клуб 3 турда 9 очко жамғариб 2-ўринда бормоқда.\nОтабек Шукуров ва «Шаржа» чоршанба куни ОЧЛ нимчоракфинали доирасида «Ал Ваҳда»га қарши майдонга тушади.\nУшбу турнирдаги яна бир вакилимиз Жалолиддин Машарипов тўп сураётган Саудия Арабистонининг «Ан-Насср» клуби эса сешанба куни Қатарда Эроннинг «Тракторсози» жамоасига қарши майдонга тушади.\nЭлдор Шомуродов Жасур Яхшибоев Рашидов


BBC Uzbek - O'zbekiston - "Обидхон қорига ҳужум ортида ўзбек хизматлари турган бўлиши мумкин"\n"Обидхон қорига ҳужум ортида ўзбек хизматлари турган бўлиши мумкин"\nСўнгги янгиланиш 24 феврал 2012 - 15:13 GMT\nВиола фон Крамон ўзбек мухолифатчиларига қарши ҳужумлар трендга айланиб бораётганини айтади.\nОлмония парламенти депутати Виола Фон Крамон Швеция ҳукуматини таниқли ўзбек имоми Обидхон қори Назаровга қарши уюштирилган суиқасд ҳаракати юзасидан тергов ўтказишга чақирган.\nЯшиллар партияси вакили бўлган фон Крамон хоним Обидхон қорига суиқасд уюштирилгани ҳақидаги хабарни "жуда хавотирли" деб атаган.\nОлмон депутати аввалроқ Россияда бошқа бир ўзбек мухолифат фаоли Фуад Рустамхўжаевнинг ўлдирилганини эслатган.\nФон Крамон хоним ўзбек махсус хизматларининг бу ҳодисага алоқадорлиги исботланса, Оврўпо Иттифоқи муносиб жавоб қилиши кекаглигини айтади.\nБи-би-си Виола фон Крамон билан боғланиб, сиз ўзбек махсус хизматларининг бу ишда қўли бор деган хавотирдамисиз, дея сўради.\nФон Крамон: Терговлар давом этаётган вақтда, албатта, ҳар хил баёнотлар қилганимизда жуда эҳтиёткор бўлишимиз керак. Лекин, бу ерда бир йўналиш кўзга ташланаяпти, яъни бу биринчи марта ўзбек диссидентининг чет мамлакатда ҳужумга учраш ҳоли эмас. Шунинг учун, қандайдир тренднинг келиб чиқаётгани сезилади. Кўплаб шу каби қотилликлар содир этилган, мухолифатчилар ва журналистлар жонига суиқасдлар уюштирилган. Агар швед ҳукумати бу ишни тубдан тергов қилиб чиқиб, унинг ортида сиёсий сабаблар ётганига ишора берса, ва ўзбек хавфсизлик хизматининг эҳтимолий иштироки ҳақида гапирса, бу биз учун қаттиққўл чора кўриш вақти етиб келганини англатган бўлади.\nБи-би-си: Тергов ҳали энди бошланғич босқичда, лекин агар мабодо суиқасд ортида ўзбек хавфсизлик хизматлари ҳақиқатдан ҳам турган бўлиб чиқса, сиз ҳеч ҳайрон қолмайсиз?\nФон Крамон: Йўқ, афсуски ҳеч ҳайрон қолмайман. Биз Олмонияда бошпана топган ўзбекистонлик қочқинлар ва уларнинг Ўзбекистонда қолган оилаларидан олган маълумотимизга асослансак, улар Оврўпода ҳам, Ўзбекистонда ҳам жуда катта босим остидалар. Биз Ўзбекистондаги хавфсизлик хизмати ва уларнинг Оврўподаги амаллари ўртасида бевосита алоқа бор деб биламиз.\nБи-би-си: Агар бу каби алоқа исботланса, Оврўпо Иттифоқи ёки унга аъзо мамлакатнинг жавоби қандай бўлиши керак?\nФон Крамон: Ўзбекистонга қарши жазо чораларини 2007 йилда бекор қилганимиз унинг учун жуда омадли янгилик бўлган. Лекин, бу ерда Олмония учун муҳим жиҳат бу Термездаги базадир, ва мана шу жиҳат ўзбек мухолифатининг жабр чекишига сабабчи бўлиб келаётир. Лекин, биз Афғонистонни тарк этар эканмиз, буёғига ўзбек ҳукуматига босим ўтказадиган бошқа механизмларни ўйлаб топишимиз керак. Агар Швеция ёки бошқа мамлакатларда ўзбек мухолифатчиларига бўлган ҳужумларни ҳаммасини жамлаб, ўзбек ҳукуматига ўзгача овозда мурожаат қиладиган бўлсак, мақсадга мувофиқ бўлади.\nБи-би-си: Лекин бу каби терговларда бирон аниқ хулосага келиш жуда қийин. Сиз ўз баёнотингизда Москвада ўлдириб кетилган ўзбек мухолифатчиси Фуад Рустамхўжаевнинг ишини тилга олгансиз, бироқ унинг қотили ҳали топилмаган, аниқ маълумот йўқ. Фақат шубҳалар ҳақида гап кетади. Обидхон қори ишида бирон фарқ бўлади деб ўйлайсизми?\nФон Крамон: Бирон нарса дейишим қийин, лекин афсуски, ҳа, бу терговлар бир-бирига ўхшаш бўлади. Лекин, мен ўйлашимча, швед ҳукумати Россия ҳукумати билан солиштирганда бу каби жиноятнинг тагига етишга кўпроқ ҳаракат қилишади ва яхшироқ ишлашади. Лекин, бу ерда гап фақат жиноят эмас, балки ташқи сиёсат ва дипломатия ҳақида ҳам кетмоқда, ва бу учбурчак ўта нозик нарса. Бироқ, агар ҳеч қандай чора кўрилмаса, Оврўподаги бошқа кўплаб ўзбек диссидентларининг ҳам ҳоли вой бўлиши мумкин. Уларни ҳимоя қилиш бизнинг вазифамиз.


Пайғамбаримизнинг уйида бир кун (6) – Islom Nuri\nПайғамбаримизнинг уйида бир кун (6)\nҚиёмул лайл – Тунги ибодат\nТун Мадинага бостириб келиб уни ўз зулмати билан қамраб оларди, бироқ, Расулуллоҳ соллаллоҳу алайҳи ва саллам намоз ва Аллоҳнинг зикри билан кечани ёритиб, таҳажжуд намозларини ўқир, Еру Осмонлар Раббига муножатлар қилиб, ишларнинг калити қўлида бўлган зот – Яратувчисининг амрига итоат этиб дуолар қилар эди: « Эй (кийимларига) ўралиб олган зот, кечаси (бедор бўлиб, намозда) туринг! Фақат озгина — унинг (кечанииг) ярмида (намозда туринг) ёки (намозда туришни кечанинг) ярмидан ҳам бир оз (учдан бирга) камайтиринг, ёхуд унга (бир оз) зиёда қилинг (яъни кечанинг учдан иккисида намозда қоим бўлинг) ва Қуръонни тартил билан (яъни дона-дона қилиб) тиловат қилинг!» (Муззаммил: 1-4).\nАбу Ҳурайра розияллоҳу анҳу деди: «Расулуллоҳ соллаллоҳу алайҳи ва саллам (кечалари ўринларидан) туриб намоз ўқирдилар ҳатто оёқлари шишиб кетарди. Ул зотга «Ё Расулуллоҳ, Аллоҳ Сизнинг аввалги ва кейинги гуноҳларингизни кечирган бўлса ҳам шундан қиласизми?!» – дейилса: «Миннатдор банда бўлмайинми?!» — деб жавоб берар эдилар» (Имом Ибн Можа ривояти).\nАсвад ибн Зайд айтди: «Мен Оиша розияллоҳу анҳодан: «Расулуллоҳ соллаллоҳу алайҳи ва салламнинг тунгги намозлари ҳақида сўрадим. Оиша розияллоҳу анҳо шундай дедилар: «Расулуллоҳ соллаллоҳу алайҳи ва саллам кечанинг аввалида ухлар кейин турардилар. Саҳар вақти бўлганда витр ўқирдилар, кейин жойларига келардилар. Агар хотинларига эҳтиёжлари бўлса, уларга яқинлик қилар, азонни эшитсалар ўрниларида сакраб турар, жунуб бўлсалар ғусл қилиб, бўлмаса таҳорат олиб, кейин намозга чиқар эдилар» (Имом Насоий ва Аҳмад ривояти).\nРасулуллоҳ соллаллоҳу алайҳи ва салламнинг тунгги намозлари ўта ҳайратомуз-ки, у бизни унинг узунлиги ҳақида фикрлашимиз ҳамда уни ўзимизга намуна қилиб олишимизга ундайди!\nАбу Абдуллоҳ Ҳузайфа ибнул-Ямон розияллоҳу анҳу деди: «Мен кечаларнинг бирида Расулуллоҳ соллаллоҳу алайҳи ва саллам билан бирга намоз ўқидим. У зот Бақара сурасини бошладилар. Мен: «Юзинчи оятдан сўнгра рукуъ қиладилар» — деб ўйладим. Бироқ, ундан ўтиб кетдилар. Мен: «Бақара сурасини бир ракаатда ўқир эканлар-да?» — деб ўйладим. Бироқ, давом этиб, Оли имрон сурасини бошладилар, уни ҳам ўқиб тугатдилар. Мен: «Энди рукуъ қилсалар керак» — деб ўйладим. Кейин Нисо сурасини бошладилар ва ўқиб тугатдилар. Ул зот ҳар бир ҳарфни дона-дона талаффуз қилар, тасбеҳ зикр қилинган оятдан ўтсалар тасбеҳ айтар, сўраш бор жойда сўрар, паноҳ сўраш бош жойда паноҳ сўрар эдилар. Кейин рукуъ қилдилар ва: «Субҳана раббиял – азийм» (Буюк раббимни мушриклар сифатлаётган ёмон-ноқис сифатлардан поклайман)» — дея бошладилар. Рукуъларининг узунлиги қиёмларига яқин миқдорда бўлди. Кейин: «Самиаллоҳу лиман ҳамидаҳ. Раббана лакал-ҳамд» (Аллоҳ Ўзига ҳамд айтувчини (нг ҳамдини) қабул қилди. Раббимиз, Сенга ҳамдлар бўлсин!?» — дедилар. Кейин рукуъларига яқин миқдорда, узоқ туриб қолдилар. Кейин сажда қилдилар ва: «Субҳана раббиял-аъло» (Олий Раббимни мушриклар сифатлаётган ёмон сифатлардан поклайман)» — дедилар. Саждалари ҳам (узунликда) қиёмларига яқин эди» (Имом Муслим ривояти).\nМадина кечасининг сокинлиги тугаб, тонг ёриша бошлаган пайтда, масжидда бомдод намози жамоат билан ўқилгандан сўнг Расулуллоҳ соллаллоҳу алайҳи ва саллам Қуёш чиққунига қадар Аллоҳнинг зикри билан машғул бўлар эдилар. Кейин икки ракаат намоз ўқирдилар. Жобир ибн Самура розияллоҳу анҳу деди: «Пайғамбар соллаллоҳу алайҳи ва саллам фажр намозини ўқиганларидан сўнг намозгоҳларида Қуёш чиққунига қадар ўтирар эдилар» (Имом Муслим ривояти).\nРасулуллоҳ соллаллоҳу алайҳи ва саллам бу буюк суннатни қилишга рағбатлантириб, ундаги ажру-савобларни эслатдилар. Анас розияллоҳу анҳу деди: «Расулуллоҳ соллаллоҳу алайҳи ва саллам: «Бомдодни жамот билан ўқиган, кейин қуёш чиққунига қадар Аллоҳни ёд қилиб ўтирган сўнгра икки ракаат намоз ўқиган одамга бир ҳаж ва бир умра савоби тўла, тўла, тўла қилиб берилади» — дедилар (Имом Термизий ривояти).\nКун яримлаб, Қуёшнинг ҳарорати кўтарилди, куйдирувчи гармсел юзга урила бошлади. Бу чошгоҳ вақтидир. Бу — ҳаракат ва эҳтиёжларни қондириш маҳалидир. Пайғамбарлик масъулияти, қабила вакиллари билан учрашиш, саҳобаларга таълим бериш ва оила аъзоларининг ҳақларини адо этиш каби оғир юкларни кўтаришларига қарамай, Расулуллоҳ соллаллоҳу алайҳи ва саллам Аллоҳ таолога ибодат қилар эдилар.\nМуоз розияллоҳу анҳу Оиша розияллоҳу анҳога: «Расулуллоҳ соллаллоҳу алайҳи ва саллам чошгоҳ намозини ўқирмидилар?» — деб сўраганида: «Ҳа, тўрт ракаат ва ундан зиёда Аллоҳ хоҳлаганича ўқир эдилар» — деб жавоб бердилар (Имом Муслим ривояти).\nЧошгоҳ намозини ўқишни Расулуллоҳ соллаллоҳу алайҳи ва саллам васият қилган эдилар. Абу Ҳурайра розияллоҳу анҳу деди: «Халилим соллаллоҳу алайҳи ва саллам ҳар ойда уч кун рўза тутиш, икки ракаат чошгоҳ намозини ҳамда ухлашдан аввал витр намозини ўқишни менга васият қилдилар» Бухорий ва Муслим ривояти.\nНафл намозларни уйда ўқиш\nУшбу хонадон иймон билан обод, зикру – ибодат билан лиммо-лим эди. Расулуллоҳ соллаллоҳу алайҳи ва саллам бизнинг хонадонимиз ҳам шундай бўлиши кераклигини таъкидлаб, қуйидаги васиятни қилдилар: «Уйингизда ҳам намоз ўқинглар, уйингизни қабристон қилиб олманглар!» (Имом Бухорий ривояти).\nИбн Қоййим раҳимаҳуллоҳ деди: «Расулуллоҳ соллаллоҳу алайҳи ва саллам барча суннат намозларини ва бирор сабабга боғлиқ бўлмаган нафл намозларининг барчасини, хусусан, шом намозининг суннатини уйларида ўқир эдилар. Ул зот суннат намозларни масжидда ўқиганлари ривоят қилинмаган. Нафл намозларни уйда ўқишнинг фойдалари бор улар: Расулуллоҳ соллаллоҳу алайҳи ва салламнинг сунатларига эргашиш, хотинлар ва болаларга намоз ўқишни ўргатиш, Шайтонларнинг намоз ва зикрлар сабабли уйдан қувилиши, амалнинг риёдан узоқ ва ихлосли бўлишидир».\nРасулуллоҳ соллаллоҳу алайҳи ва салламнинг йиғилари\nЭркак ва аёлларнинг кўпи йиғлайди. Бироқ, йиғи қандай ва ким учун бўлиши керак? Расулуллоҳ соллаллоҳу алайҳи ва саллам хоҳласалар дунёни қўлларига олишлари мумкин бўлган, жаннат олдида ва ўзлари жаннатнинг энг олий мақомида бўлишларига қарамай йиғлар эдилар! Ҳа, Расулуллоҳ соллаллоҳу алайҳи ва саллам йиғлар эдилар! Бироқ, бу йиғи обидлар йиғиси эди. Расулуллоҳ соллаллоҳу алайҳи ва саллам намозда Раббига муножат қилар ёки Қуръон тиловатини тинглар экан йиғлар эдилр. Бу йиғи қалбнинг юмшоқлиги, юракнинг софлиги, Аллоҳнинг буюклигини билиш ва Аллоҳ таолодан қўрқиш сабабли эди.\nМуторриф ибн Абдуллоҳ отасидан шу ривоятни қилади: «Расулуллоҳ соллаллоҳу алайҳи ва салламнинг намоз ўқиётганларини кўрдим. Йиғлаганлари сабабли ичларидан қозоннинг қайнаши сингари товуш келар эди» (Имом Аҳмад ривояти).\nАбдуллоҳ ибн Масъуд розияллоҳу анҳу деди: «Расулуллоҳ соллаллоҳу алайҳи ва саллам менга: «Менга (Қуръон) ўқиб беринг!»— дедилар. Мен: «Ё Расулуллоҳ, Қуръон Сизга нозил бўлган бўлса-ю, мен Сизга ўқиб бераманми?» — дедим. Расулуллоҳ соллаллоҳу алайҳи ва саллам: «Мен Қуръонни бошқадан тинглашни яхши кўраман» — дедилар. Мен Нисо сурасини ўқидим ва «Ва Сизни уларннинг устига гувоҳ қилиб олиб келсак» оятига етганимда қарасам, Расулуллоҳ соллаллоҳу алайҳи ва салламнинг кўзлари ёш қуяётган экан»(Имом Бухорий ривояти).\nРасулуллоҳ соллаллоҳу алайҳи ва салламниг сочларининг ярма очадиган жойларидаги ҳамда муборак соқолларидаги ўн саккизтага яқин оқ мўйлар ҳақида фикр юритиб кўринг. Расулуллоҳ соллаллоҳу алайҳи ва саллам бу оқ тукларнинг сабабини муборак тиллари билан қандай баён қилганига бир қулоқ тутинг. Абу Бакр розияллоҳу анҳу: «Ё Расулуллоҳ, соч-соқолларингизга оқ тушибди-ку?!» — деди. Расулуллоҳ соллаллоҳу алайҳи ва саллам: «Ме(нинг соч-соқолим)ни «Ҳуд», «Воқеъа», «Вал-мурсалат», «Амма ятасаалун»,ва «Изаш-шамсу куввират» суралари оқартирди» — дедилар (Имом Термизий ривояти).\nРасулуллоҳ соллаллоҳу алайҳи ва салламнинг тавозелари\nРасулуллоҳ соллаллоҳу алайҳи ва саллам одамларнинг энг гўзал хулқлиси ва энг қадрлиси бўлиб, Оиша розияллоҳу анҳо айтганларидек: «Хулқлари Қуръон эди» (Имом Аҳмад ривояти).\nРасулуллоҳ соллаллоҳу алайҳи ва саллам: «Мен гўзал ахлоқларни мукаммал қилиш учун юборилдим» — дедилар (Имом Аҳмад ривояти).\nУмар ибн Хаттоб розияллоҳу анҳу деди: «Расулуллоҳ соллаллоҳу алайҳи ва саллам: «Мени масиҳийлар Ийсо ибн Марямни улуғлаганларидек улуғламанглар! Балки, Аллоҳнинг бандаси ва расули, деб айтинглар» — дедилар (Имом Абу Довуд ривояти).\nАнас розияллоҳу анҳу деди: «Бир киши: «Ё Расулуллоҳ, эй яхшимиз, яхшимизнинг ўғли эй саййидимиз, саййидимизнинг ўғли» — деб хитоб қилди. Расулуллоҳ соллаллоҳу алайҳи ва саллам: «Эй одамлар, сизлар менга тўғри гапираверинглар, шайтон сизларни адаштирмасин! Мен — Аллоҳнинг бандаси ва расули бўлган Муҳаммад ибн Абдуллоҳман. Сизлар мени Аллоҳ қўйган мақомдан юқори мақомга қўйишингизни хоҳламайман» — дедилар (Имом Аҳмад ривояти).\nБаъзи одамлар Расулуллоҳ соллаллоҳу алайҳи ва салламни ҳаддан зиёд улуғлайдилар ва у зотнинг ғайб ишларини билади, зарар ва фойда етказади, муҳтожларнинг эҳтиёжини, касалларнинг шифосини берадилар, – деб эътиқод қилишади. Аллоҳ таоло бу тушунчани бутунлай рад этиб шундай деди: «Айтинг: «Мен ўзимга ҳам бирон фойда ёки зарар етказишга қодир эмасман. Магар Аллоҳ хоҳлаган ишгина бўлур. Агар ғайбни билганимда эди, яхши амалларни кўпайтирган ва менга бирон ёмонлик-зиён етмаган бўлур эди» (Аъроф: 188).\nБарча оламлар ичида энг афзал бўлган Муҳаммад соллаллоҳу алайҳи ва саллам Рабби олдида синиқ бўлган одамларнинг боши эдилар.\nАнас ибн Молик розияллоҳу анҳу дедилар: «Саҳобалар учун Расулуллоҳ соллаллоҳу алайҳи ва салламдан кўра севимлироқ бошқа одам йўқ эди. Шундай бўлсада, ёқтирмасликларини билганлари учун, Ул зотни кўрганларида ўринларидан турмас эдилар»(Имом Аҳмад ривояти).\nСиз ўта камтарлик ва нодир гўзал хулқ билан бир бечора аёлга ишлари кўп бўлишига қарамай вақт ажратган Ислом умматининг пайғамбарига бир назар ташланг.\nАнас ибн Молик розияллоҳу анҳу деди: «Бир хотин Расулуллоҳ соллаллоҳу алайҳи ва салламнинг ҳузурига келиб: «Сизга эҳтиёжим бор» — деди. Расулуллоҳ соллаллоҳу алайҳи ва саллам: «Мадинанинг кўчаларидан хоҳлаганингда ўтир мен сен билан бирга ўтир(иб эҳтиёжингга қулоқ тут)аман» — дедилар» (Имом Абу Довуд ривояти).\nРасулуллоҳ соллаллоҳу алайҳи ва саллам камтарларнинг камтари эдилар. Абу Ҳурайра розияллоҳу анҳу деди: «Расулуллоҳ соллаллоҳу алайҳи ва саллам дедилар: Агар мени (қўйнинг) қўли ёки оёғи (туёқни ейиш) учун чақирсалар бораман. Агар менга (қўй) оёғи ёки қўли совға қилинса, қабул қиламан» — дедилар» (Имом Бухорий ривояти).\nРасулуллоҳ соллаллоҳу алайҳи ва салламнинг ҳадислари ҳар бир асрда мутакаббирлар учун, уларинг кибру ҳаволари ва гердайишлари олдида тўсиқ ва қайтарувчи бўлиб қолади.\nАбдуллоҳ ибн Масъуд розияллоҳу анҳу Расулуллоҳ соллаллоҳу алайҳи ва салламдан ушбу ҳадисни ривоят қилади: «Қалбида заррача кибри бўлган одам жаннатга кирмайди» (Имом Муслим ривояти).\nКибр —Аллоҳ сақласин– жаҳаннамга олиб борадиган йўлдир, гарчи у заррача бўлса ҳам. Қаранг, Аллоҳ таоло гердайиб юрган мутакаббирни қандай жазолади, унга ғазабни тушириб, қандай азоблар билан азоблади.\nАбу Ҳурайра розияллоҳу анҳу деди: «Расулуллоҳ соллаллоҳу алайҳи ва саллам дедилар: «Бир одам чиройли кийимни кийиб олиб, ўзидан ўзи хурсанд бўлиб, сочлари таралган ва гердайиб юриб кетаётган эди, баногоҳ, Аллоҳ уни ерга юттирди. У Қиёмат кунигача ернинг тубига қараб тушиб бораверади» (Бухорий ва Муслим ривоятлари).


6 май куни Ўзбекистонда қандай об-ҳаво кузатилади\nДобавлено: 05.05.2016, 16:02\nРеспублика Гидрометеорология марказининг хабар беришича, 6 май куни Тошкентда ҳаво ўзгариб туради, кечаси ва эрталаб қисқа муддатли ёмғир ёғиб, момақалдироқ бўлиши мумкин. Кундузи ёғингарчилик бўлмайди. Шарқдан секундига 5-10 метр тезликда эсаётган шамол момақалдироқ пайтида кучайиб, секундига 12-17 метргача етади. Кечаси 14-16, кундузи 28-30 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 25-30 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 12-17, кундузи 30-35 даража иссиқ бўлади.\nТошкент, Жиззах ва Сирдарё вилоятларида ҳаво ўзгариб туради, айрим туманларда қисқа муддатли ёмғир ёғиб, момақалдироқ бўлиши мумкин. Шарқдан секундига 7-12 метр тезликда эсаётган шамол баъзи жойларда кучайиб, секундига 15-20 метргача етади. Кечаси 14-19, кундузи 25-30 даража иссиқ бўлади.\nСамарқанд вилоятида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 15-20, кундузи 25-30 даража иссиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик бўлмайди. Шарқдан секундига 7-12 метр тезликда шамол эсади. Кечаси 20-25, кундузи 30-35 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, айрим туманларда қисқа муддатли ёмғир ёғиб, момақалдироқ бўлиши мумкин. Шарқдан секундига 7-12 метр тезликда эсаётган шамол баъзи жойларда кучайиб, секундига 15-20 метргача етади. Кечаси 15-20, кундузи 25-30 даража иссиқ бўлади.\nРеспубликамизнинг тоғли ҳудудларида ҳаво ўзгариб туради, айрим туманларда ёмғир ёғиб, момақалдироқ бўлади. Шарқдан секундига 7-12 метр тезликда эсаётган шамол баъзи жойларда кучайиб, секундига 15-20 метргача етади, ёғингарчилик бўлмайди. Кечаси 7-12, кундузи 17-22 даража иссиқ бўлади.


Ўзбекистон Қрим масаласи бўйича Россияга қарши БМТ резолюцияси қабул қилинишига "йўқ" деди\n18:29 / 20.12.2016 66543\nБу резолюция матнида, Россия босқинчи (оккупант) давлат деб аталган, Қрим ва Севастополь эса вақтинча босиб олинган (аннексия) ҳудудлар сифатида қайд этилган.\nҲужжатда БМТнинг инсон ҳуқуқлари бўйича Олий комиссари Бошқармасига Қримдаги вазият бўйича алоҳида ҳисобот тайёрлаш сўраб мурожаат қилинган.\nБундан ташқари, ҳужжат БМТ Бош котибига Қримга халқаро ҳуқуқ ҳимоячилари миссияларини йўллашни таклиф қилади. Россиядан эса уларни ярим оролга киритиш талаб этилади.\n«Халқаро экспертларнинг бўлиши Қримда вазиятнинг янада ёмонлашишининг олдини олишда биринчи даражали аҳамиятга эга», — дейилган резолюцияда.\nБу резолюция ташаббускори Украина томони бўлиб, ҳужжат қабул қилиниши учун 70та давлат вакиллари овоз берган, 26 давлат қарши чиққан, яна 77 давлат эса бетараф қолган.\nNo photo. No video, Sasha: Ивлеевага уч йил Украинага кириш тақиқланди\nРоссияда Ўзбекистоннинг тўрт фуқароси узоқ муддатга қамалди. Улар Қримда ҳукуматни ағдариб ташлашга уринган\nПорошенко БМТнинг Қрим бўйича резолюцияларида Россия учун “аниқ сигнал”ни кўрганини айтди


ЎзА - Баркамоллик асоси\n05.01.2016 12:29 Болалар спорти\nПрезидентимиз раҳнамолигида жисмоний тарбия ва спортни ривожлантиришга қаратилаётган доимий эътибор ва ғамхўрлик самарасида халқаро майдонда Ўзбекистон шуҳратини юксалтиришга қодир навқирон авлод вояга етмоқда.\nЎзбекистон Болалар спортини ривожлантириш жамғармасидан олинган маълумотларга кўра, 2015 йилда ёш спортчиларимиз Италия, Франция, Германия, Чехия, АҚШ, Жанубий Корея, Хитой, Япония, Малайзия, Ҳиндистон, Россия каби йигирмадан зиёд давлатда бўлиб ўтган нуфузли мусобақаларда 138 олтин, 79 кумуш, 90 бронза, жами 307 медалга сазовор бўлди.\nСпорт соғлом ва баркамол авлодни вояга етказишнинг муҳим омили, юртимизнинг халқаро майдондаги обрў-эътиборини юксалтиришнинг воситасига айланганини бугун ҳаётнинг ўзи тасдиқлаб турибди. Айниқса, болалар спорти турлари бўйича мусобақалар мунтазам ташкил этилаётгани ёшларни спортга қизиқтириш, уларнинг ғалабага бўлган қизиқиш ва интилишини кучайтиришда муҳим аҳамият касб этмоқда.\nЎзбекистон Болалар спортини ривожлантириш жамғармаси томонидан ўтган йили қатор давлат ва жамоат ташкилотлари билан ҳамкорликда кўплаб спорт мусобақалари ўтказилди. Жамғарманинг минтақавий филиаллари томонидан спорт иншоотларидан самарали фойдаланиш мақсадида 9898 спорт мусобақаси ташкил этилиб, уларда 2 миллиондан ортиқ ўғил-қизнинг иштироки таъминланди.\nПойтахтимизнинг Чилонзор туманидаги 43-болалар ва ўсмирлар спорт мактаби замонавий спорт мажмуаларидан биридир. Мазкур спорт мактаби 2008 йилда болалар спорти мажмуаси сифатида фаолиятини бошлаган. 2013 йилда болалар ва ўсмирлар спорт мактаби мақомини олгач, бу ердаги тўгараклар сони кўпайди, қатновчилар сафи кенгайди.\nМактабда тарбияланувчилар спорт-соғломлаштириш, бошланғич тайёргарлик ҳамда ўқув-машғулот гуруҳларида маҳоратини оширмоқда. Машқлар ўқувчиларнинг бўш вақтига қараб, белгиланган ўқув дастури асосида олиб борилаётир. Ёпиқ спорт зали, иккита теннис корти, мини-футбол ва футбол майдонлари доимо гавжум.\n– Машғулотлар қатъий жадвал асосида ўтказилади, – дейди спорт мактаби директори Асқар Абдураимов. – Асосий эътибор болаларнинг мунтазам шуғулланиб, ўз саломатлигини мустаҳкамлаши, иқтидор ва маҳоратини юзага чиқаришига қаратилади. Жорий йилдаги асосий мақсадимиз волейбол, теннис, бадминтон ва қўл тўпи каби олимпия дастурига киритилган спорт турлари бўйича тўгараклар фаолиятини йўлга қўйишдан иборат.\nМажмуада беш юздан зиёд ўғил-қиз бадиий гимнастика, таэквондо (WTF), футбол, стол тенниси, шахмат, енгил атлетика, камондан ўқ отиш каби спорт турлари билан шуғулланади. Тарбияланувчиларнинг 270 нафари қизлардир.\nҚизлар ўртасида спортнинг нафис тури – бадиий гимнастикага қизиқиш кучли. Айни пайтда 150 қиз ушбу спорт билан шуғулланмоқда. «Умид ниҳоллари – 2015» спорт мусобақаларининг Тошкент шаҳар финал босқичида Чилонзор тумани жамоаси биринчи ўринни эгаллаб, Президентимиз совғаси – “Damas” автомобили билан тақдирланган эди. Бунда мазкур мактаб тарбияланувчиларининг ҳам муносиб ҳиссаси бор.\nНуфузли турнирларда совринли ўринларни эгаллаб келаётган спортчилар қаторида ёш истеъдодли тарбияланувчилар ҳам ўз маҳоратини намойиш этмоқда. 2015 йилда мазкур мактаб тарбияланувчилари мамлакат ва халқаро миқёсдаги мусобақаларда беш юздан зиёд медални қўлга киритгани бунинг далилидир.\nТарбияланувчиларнинг 17 нафари мамлакатимиз миллий терма жамоалари аъзоларидир. Шундан уч спортчи халқаро спорт устаси нормасини бажарган. Биргина ушбу спорт мактаби ёшлари эришаётган улкан муваффақиятлар мамлакатимизда баркамол авлод тарбиясига берилаётган алоҳида эътибор самараларига далил бўла олади.


Янги Уренгойда намозхонлар 10 йил ҳимоя қилган масжид бузилди\n11 апрел 2021, Тошкент вақти: 06:56\nЯнги Уренгой шаҳрида Россиянинг энг шимолий ва энг қадимий саналган “Нур Ислом” масжиди маҳаллий ҳукумат томонидан бузиб ташланди. Россия мусулмонлар жамоаси буни уларнинг устидан кучайтирилаётган маҳаллий ҳукумат босими натижаси ўлароқ баҳоламоқда. Шаҳар маъмурияти бузилган масжид ўрнида янги савдо маркази қурилишини маълум қилди.\n“Нур Ислом” учун кураш 10 йил давом этган\nЯнги Уренгой шаҳри маъмурияти Ямал ярим оролида биринчи қурилган “Нур Ислом” масжидини бузиб ташлади.\nМосквалик диний фаол, “Мусулмонлар ҳақлари учун” жамоатчилик ҳаракати раҳбари Али Чаринский Озодликка “Нур Ислом”нинг бузилиши ортида маҳаллий ҳукумат турганини иддао қилиб, ҳатто Россиянинг бошқа диний ташкилотлари раҳбарлари бу нохуш хабар тўғрисида лом-мим демаётганидан ғазабда эканини билдирди.\nЯнги Уренгойдаги масжидга 41 даражали совуқда ҳам ибодатга келиб туришган\n- Маҳаллий ҳукумат бу амалини масжид турган жой олдиндан савдо маркази қўрилиши учун мўлжаллангани билан изоҳламоқда. Мана уни марказни қуриш учун бузиб ташлашди, аммо масжид имоми Ҳамзат Черноморченко билан суҳбатдан шуни аниқладимки, ибодатхонанинг бузилиши суд орқали амалга оширилгани тўғрисида Интернетда тарқатилаётган маълумотлар ёлғон экан, зеро Черноморченко барча бўлиб ўтган суд маҳкамаларида ўзининг ҳақлигини исботлаган. Масжид 7 ой олдин ёпилган эди, апрель охирларида эса масжид бузилди. Умуман олганда, охирги йилларда Россияда, Кремлда Исломга нисбатан олиб борилаётган сиёсатни ахмақона деб аташим мумкин, дейди Али Чаринский.\nСуҳбатдош маҳаллий ҳукумат ва махфий хизматлар анчадан бери 1,5 минг кишилик бу масжид жамоасини қаттиқ назорат қилиб, ҳар баҳоналар билан масжидни ёпишга уриниб келган, дейди.\nУнинг фикрича, масжиднинг 9 май байрами арафасида бузилиши ҳам бежиз эмас: Россия оммавий ахборот воситаларининг бутун эътибори “Москва марказида тўхтаб қолган танк” ва “парадга қайси давлат раҳбари келиши-келмаслиги” муҳокамаси билан банд бўлган.\nАйни пайтда, Россиянинг Осиё қисми муфтийси, мамлакат Муфтийлар кенгаши раисдоши Нафигулла Аширов “Нур Ислом” ва шаҳар ҳоқими Иван Костогриз бошқариб келаётган Янги Уренгой маъмурияти ўртасидаги тортишув 10 йилдан ортиқроқ вақт давом этиб келаётганини Озодликка маълум қилди.\nМасжид экскаваторлар ёрдамида бузилди\n- У ерда “ҳар доимгидек”, тақиқланган диний варақаларни топишган эмиш. Бу, сўзсиз, маҳаллий маъмурият ташаббуси! Илгари қурилган Янги Уренгой қўрғони катталашиб, шаҳар четидаги масжид марказда қолиб кетди. Бу ерда ер қимматлашди, бизнесменлар кўз олайтира бошлади, ниҳоят, келишиб олиб, бузиб ташлашди. Бу масжидни йўқотиш учун йиллаб турли иғволар, бўҳтонлар уюштирилди. Ахир, махфий хизматларнинг ҳар ҳафта масжидда паспорт текшириши, чўнтак ковлаши қачонгача давом этиши мумкин эди? Қаерда Россияда синагога ёки православ черковда бундай бедодликни учратиш мумкин?! Аввал имом Акбаровни йўқотишди, кейин масжидни – бу ҳаммаси ўзаро боғлиқ. Бутун оламга бу шармандалик ҳақида хабар тарқади, ахир тинчлик вақтида бирорта мамлакатда масжидлар бузилмаган, дейди муфтий Аширов.\nНафигулла Аширов мусулмонлар йиллар давомида янги масжид қурилишига бошқа жойдан ер ажратиб беришни сўраб қилган мурожаатига мэр Иван Костогриз ҳукумати томонидан асоссиз рад жавоблари бериб келинмоқда.\nУ шаҳарда “Газпром” маблағларига шаҳарда маъмурияти бош-қошчилигида янги мусулмонлар масжиди қурилганини ҳам қўшимча қилди. Нафигулла Аширов “Нур Ислом” жамоаси бу масжидга ўтишдан бош тортиб, имом Акбаров ўрнига бошқа “тайинланган” имомни тан олмаслигини билдиргани тўғрисида сўзлади.\n- Мусулмонлар эса шу тариқа “яхши” ва “ёмонлар”га ажратилди, улар орасида сунъий нифоқ яратилди. Ваҳоланки, бу ерга ҳам Шимолда меҳнат қилаётган россиялик, ундан-да кўпроқ марказий осиёлик мусулмонлар ибодат қилгани келиб турган, деди муфтий Нафигулла Аширов.\n“Нур Ислом” диний ташкилоти раҳбариятига кўра, сўнгги пайтларда кучишлатар тизимлар айнан шу масжидга ўз диққатларини кучайтирган ва бир қатор акцияларни амалга оширган. Хусусан, маҳаллий ОМОН мусулмонларни намоз пайтида қўлга олиб, Ички Ишлар бошқармасига олиб кетилгани, улардан бармоқ излари ва фотосуратлар олингани, сўроққа тутилгани одатий ҳолга айланиб қолган эди.\nРоссия махфий хизматлари Россиянинг мусулмонлар диний ибодат жойларида ўз назоратини кучайтиргани тўғрисида ўтган жума кунги Буйнакс шаҳри масжидида олинган видеодан кўриш мумкин.\nШимолдаги масжид бузилишини таниқли журналист ва телебошловчи Максим Шевченко ҳам қоралади:\n"Диний марказ ўрнида меҳмонхона ёки кўнгилочар марказ қурилиши – бу диндорларга нисбатан олиб борилаётган энг қабиҳ ва ёлғончи сиёсатнинг яққол кўринишидир. Бу ҳодисадан кейин Россиядан минглаб қочаётган мусулмонларга қандай даво бўлиши мумкин?!" дея ўз муносабатини билдирди журналист Максим Шевченко.\nХабарларга кўра, ҳозирда “Нур Ислом” масжиди собиқ имоми Ҳамзат-Дмитрий Черноморченко ўз ҳаётига бўлаётган хавф остида оиласи билан бирга мамлакатни тарк этишга мажбур бўлган. Мусулмонлар жамоасининг қатор намояндалари аллақачон судлангани ҳам маълум.\n“Нур Ислом” ва унинг рақиблари\nОзодликнинг Янги Уренгой маъмуриятига масжид бузилиши масаласида қилган сўрови эса жавобсиз қолди.\nШаҳарнинг Мулкчилик муносабатлари масалалари бўйича департаментидаги ўзини таништирмаган ходими бу масалада бевосита раҳбариятга мурожаат қилиб, масжид бузилгани тўғрисида хабари йўқлигини айтди.\n- Сиз қайси масжидни назарда тутяпсиз – Кедровийдаги масжидми? Ҳеч нарсани бузганимиз йўқ! Билмадим, қаердан бу маълумотни олдингиз, деди департамент амалдори.\nШаҳар маъмурияти расмий жавоби\nАйни пайтда, Озодликка тақдим этилган Янги Уренгойнинг Мулкчилик департаменти бошлиғи А.Ф.Рочев имзоси остидаги хатдан масжид ўрнида “жамоатчилик савдо-кўнгилочар маркази жойлаштирилиши” аниқ белгилаб берилганини кўриш мумкин.\nШу билан бирга, “Нур Ислом” ёпилиш ортидан Россия оммавий ахборот воситаларида Ислом мавзусидаги турли “экспертлар ва мутахассислар” фикрлари ҳам берила бошлади.\n- Бу масжид террорчилар ва экстремистлар маконига айланган эди. Унинг имоми, отиб кетилган Исомуддин Акбаров террорчилик ташкилотидаги иштироки учун халқаро қидирувда бўлган. Ямал прокурори бу ҳақда гапирган эди. Бу масжид диндорлари қатор экстремистик руҳдаги сайтларни қўллаб келган. У ерга келаётганларнинг аксари экстремистик ва террорчилик ҳаракатларига қўшилган. Шу сабабли, масжиднинг бузилиши катта йўқотиш эмас, дея Россия Православ черкови қошидаги Дин ва география маркази директори Роман Силантьевнинг ҳам муносабати эълон қилинди.\nОзодлик бундан беш йил олдин – 2010 йилнинг октябрида Тюмень вилоятининг Янги Уренгойдаги масжиднинг ўша пайтдаги имоми, асли наманганлик Исомуддин Акбаров отиб кетилгани тўғрисида хабар берган эди.\nҲанузгача автоматдан отиб кетилган имомнинг қотиллари ўшланмагани ва жиноят-қидирув ишлари тўхтаб қолгани маълум. Ўшанда маҳаллий жамоада катта обрўга эга имом Акбаров ўрнига маҳаллий мусулмонлар унинг тўнғич ўғли - Муҳаммад Акбаровни имомликка таклиф этганди.\nРоссиянинг энг Шимолий масжиди ҳам саналган бу ибодатгоҳ 1996 йилда қурилган бўлиб, 1999 йилдан буён Россия Осиё қисми мусулмонлар диний бошқармаси таркибида фаолият юритиб келган.


Рамзан Қодировнинг оиласида 12-фарзанд дунёга келди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Рамзан Қодировнинг оиласида 12-фарзанд дунёга келди\t16:18, 11 октябрь 2016\tЧеченистон президенти Рамзан Қодиров 12-марта ота бўлди. Бу ҳақда “Комсомольская правда” нашри хабар бермоқда. Маълумотларга кўра, янги туғилган чақалоққа Абдуллоҳ деб исм қўйилган. Бу исм араб тилидан таржима қилинганда “Оллоҳнинг қули” деган маънони англатади. Бу Чеченистон раҳбарининг тўртинчи ўғли. Рамзан Қодиров мактаб давридан таниш бўлган Медни Айдамировага уйланган. Уларнинг уч нафар ўғиллари бор: Аҳмад, Зелимхон ва Адам. Шунингдек Рамзан Қодировнинг олти нафар қиз фарзандлари бор: Айшат, Хутмат, Хадижат, Табарик, Ашура, Карина. Қодировлар оиласи 2007-йилда оиласи юз ўгирган икки нафар ўғил болани асраб олган.\nТошкентдаги тўйлардан бирида куёвнинг онасига қилган кутилмаган совғаси кўз ёшларга сабаб бўлди (Видео)\tУкраинада илк маротаба уч ота-онадан фарзанд дунёга келди\tХонанда Ирода Иралиева она бўлди\tОлимлар ота-онанинг умрини қандай узайтириш мумкинлигини аниқлашди Азиза Ниёзметова: «44 ёшимда яна оналик бахти насиб этди!»\tПешонасида юракча шаклидаги қизил доғи бор чақалоқ интернет юлдузига айланди(Фото)\tОтправить


Бугун интернет саҳифаларида ник остига яшириниб воҳай ўлдим деб зорланаëтганлар ўзгариш йўлида бир қадам ташлашга қўрқадилар. «Бундан ҳам ëмон бўлса нима қиламиз» деб ўйлашади ва ўтиришаверади ох воҳ қилиб.\nЖек Лондоннинг «Уч қалб» асарида ҳаракатсиз турган одамни ютадиган даҳшатли қум саҳросининг тасвири бор. Ўзбекистон режими ҳам шундай саҳро . Одамлар ҳаракатсиз бўлгани сайин кўпроқ ерга кирмоқда.\n«Энг мухими бир жойда турмаслик¸ илк қадамни ташлашга журъат топиш.» дея ëзганингда нақадар ҳақ эдинг сен. Мен Қорақум ва Қизилқум ëқасидаги Хоразмда улғайдим.\nXудди инглиз мақоли каби » A journey of a thousand miles begins with a single step» Минг майл масофа ҳам илк қадамдан бошланади деб таржима қилсак бу мақолни.\n» Эрк ва мустақиллик » деган шиор остидаги бу митингда нутқ сўзламоғим керак эди. Аммо ташкилий ишлар билан бўлиб нутқ ëзишга улгурмадим. Рассом ўлароқ нутқ ëзишга нўноқ эдим. Бу нутқни дўстимиз¸ хозирда таниқли исломшунос олим Абдурашид Зоҳидов ëзиб берганлигини миннатдорлик билан эслайман. Нутқ «ЮРАЙЛИК» деб аталган эди. Бу нутқ нима ҳақда экани аниқ эсимда йўқ¸ лекин сўнгги жумла эсимда.\nБу сўз «юрайлик «деган сўз эди. Биз бу сўз қанотида майдонларни тўлдирдик. Фарғона водийси¸ Тошкент ва Қашқадарë майдонларида юришлар бошланди.\nМиллат юра бошлаган эди. Аммо сал ўтмай ҳаракат сардорлари ТВ га чиқиб «юришни тўхтатинглар» деб амр қилишди. Балки тактик жиҳатдан тўғри бўлган бу қарорнинг стратегик ҳато бўлганига сўнгги 23 йил гувоҳлик беради. Юрмай қўйган одамни ер ютгани каби бизни ҳам ер ютди. Мана 23 йилдирки каримовлар устимизни тепкилашади. Балким етар. Балким ўрнимиздан ғоз туриб илк қадамни қўярмиз. Балки биз ҳам юриб йўқотган йўлимизни топиб олармиз.\nБорми шундай истак?


3 Декабрь 17:16\nВазирнинг айтишича, вазирлик ветеринария соҳасидаги муаммоларни ҳал этиш учун ветеринария хизматлари бозорини ривожлантириш, ветеринарлар маошини ошириш, марказий ва маҳаллий ижро ҳокимияти органларининг ветеринария хизматлари ўртасидаги ваколатларни аниқ ажратиш лозим. Рақамлаштиришга алоҳида эътибор қаратилади. Бунинг учун зарур маблағ ҳам ажратилган.\n«Ҳозирда «Мал Дерек» дастури ва мобиль иловаси ишлаб чиқилмоқда. Ветеринария ҳужжатларининг асосий қисмини рақамли форматга ўтказиш орқали мутахассисларни қоғозбозликдан озод қилади ва ҳайвонларни рўйхатга олиш, эпизоотик ҳолат ва чорвачилик маҳсулотлари хавфсизлигини назорат қилишнинг бутун жараёнини автоматлаштиради. Ушбу дастурий таъминотнинг биринчи версияси жорий йил охиригача ишлаб чиқилади ва келгуси йилда бир туманда синовдан ўтказилиши кутилмоқда. Кейин у қайта кўриб чиқилиб, бутун мамлакат бўйлаб фойдаланишга топширилади», - деди вазир.\n#Сенат #ҚР Қишлоқ хўжалиги вазирлиги


“Боғча опа”ларнинг болалар ва ота-оналардан совға олиши тақиқланди | Qalampir.uz\n“Боғча опа”ларнинг болалар ва ота-оналардан совға олиши тақиқланди\nЖамият\t24 Декабрь 2020 14:15 4930\nЎзбекистондаги мактабгача таълим ташкилотлари тарбиячилари тарбияланувчилар ёки уларнинг ота-оналаридан Янги йил байрами муносабати билан совға олиши тақиқланди. Бу ва бошқа қатор масалалар Ўзбекистон Республикаси Мактабгача таълим вазири Агриппина Шин бошчилигидаги Ҳайъат йиғилишида кўриб чиқилган. Йиғилишда Тошкент шаҳри, Қорақалпоғистон Республикаси ва вилоятлар мактабгача таълим бошқармалари бошлиқлари иштирок этган.\nВазирлик Матбуот хизматининг ёзишича, Ҳайъат йиғилишида ўтган йил якунлари сарҳисоб қилинган. Шунингдек, минтақалар шароитида мактабгача таълим соҳасидаги долзарб муаммолар ва вазифалар кўриб чиқилган.\nЙиғилишда коронавирус инфекциясининг дунёда тарқалиши билан боғлиқ ҳозирги вазиятни ҳисобга олган ҳолда мактабгача ёшдаги болалар хавфсизлиги ва соғлиғини сақлаш масаласида ҳам сўз борган. Барча бошқарма раҳбарларининг эътибори яна бир бор республикада карантин чоралари юмшатилгани, аммо тўлиқ бекор қилинмаганига қаратилган.\nЙиғилишда Янги йил байрами арафасидаги асосий уч тақиқ бўйича кўрсатмалар берилган. Булар:\n• МТТ гуруҳларида ота-оналар иштирокида Янги йил байрами тадбирларини ўтказиш;\n• МТТ тарбиячиларининг совға олиши;\n• жамовий Янги йил тадбирларини ташкил этиш.\nЙиғилиш давомида барча ҳудудий бошқармалар жорий йил якунлари бўйича фаолият натижалари ва 2021 йил режалари ҳақида маълумот берганлар.\nЭслатиб ўтамиз, Жаҳон соғлиқни сақлаш ташкилоти Янги йил байрамини жамоаларда ва бир уйда истиқомат қилмайдиган қариндошлар даврасида, шунингдек уйга меҳмон таклиф қилган ҳолатда нишонлашни тавсия қилмаяпти. ЖССТ тавсияда байрами оила даврасида ёки очиқ майдонда катта бўлмаган давраларда нишонлаш ўрин олган. Ўзбекистон Республикаси Соғлиқни сақлаш вазирлиги эса жамоавий "корпоратив"лар ўтказганлар жазоланишини эслатмоқда.\n22 Январь 14:58 83197\n22 Январь 21:54 47972\n22 Январь 19:27 46324\n22 Январь 16:16 40085\n23 Январь 11:45 38744


Тошкент шаҳрининг Чилонзор туманида янги қиёфадаги Давлат хизматлари маркази очилди. Ушбу марказ пойтахтда фойдаланишга топширилаётган замонавий ДХМ биноларидан биринчиси бўлиб, Тошкентда яна 8та марказ қурилиши давом этмоқда.\nДавлат хизматлари агентлигидан маълум қилишларича, бино қурилишида унинг бугунги кун жаҳон талабларига мос келиши, кенглиги, хизмат олувчиларга барча зарур шарт-шароитлар мавжудлигига алоҳида эътибор қаратилган.\nАгентлик давлат хизматларидан фойдаланувчилар учун қулай сервисни ташкил этилиши ва ҳар мижоз марказдан мамнун бўлиб чиқиб кетишига алоҳида эътибор қаратади.\nБу ерда фуқароларга 100дан ортиқ хизмат турлари таклиф этилади. Бинода электрон навбат, инфокиоск, кутиш ва тиббий хизмат кўрсатиш жойлари, болалар майдончаси, кафе, кутубхона, шунингдек электрон хизматлардан фойдаланиш кўникмасига эга хизмат олувчилар (ўзига ўзи хизмат кўрсатиши) учун алоҳида майдонлар мавжуд.\nМарказда электрон навбат тизими билан интеграция қилинган махсус платформа ташкил этилиб, илк бор синов тариқасида ишга туширилмоқда. Унинг ёрдамида хизмат олувчилар хизмат кўрсатиш жараёни ва хизмат кўрсатган ходимни баҳолаши мумкин бўлади. Бу эса Агентлик ва фуқаролар ўртасида ўзаро алоқани ўрнатишга замин яратади. Фуқаролар эса хизмат кўрсатиш сифатини ошириш жараёнига ўз ҳиссасини қўшиш имконига эга бўладилар.\nЮқоридаги барча жараёнлар бизнес таҳлил (BI – Business Intelligence) ёрдамида Агентлик масъул ходимлари томонидан мониторинг қилиб борилади. Бундан ташқари, фуқароларнинг фикр-мулоҳазаларини инобатга олган ҳолда, давлат хизматларини олиш учун электрон рақамли имзо сўралмайди. Мазкур марказда синов тариқасида махсус электрон имзо мосламаси мавжуд.\nЭнди банк кассаларида навбатда туришга ҳам ҳожат қолмайди. Банк карточкаси мавжуд бўлган хизмат олувчилар учун давлат божлари ва бошқа тўловларни ўрнатилган POS-терминал, ҳамда PayMe GO тизими орқали тўлаш имкони яратилган.\nҲуқуқий маслаҳат керак бўлиб қолса, ДХМда жойлашган «Мадад» нодавлат муассасасининг Тошкентдаги илк бўлимига мурожаат этиш мумкин.\nШунингдек, бинодан Ўзбекистон Республикаси Президентининг Халқ қабулхонаси, Бош вазир қабулхонаси, Тадбиркорларни қўллаб-қувватлаш маркази, нотариус хонаси ва бошқалар ҳам жой олган.\nДавлат хизматлари агентлиги маълумотига кўра, республика бўйича ДХМлар сони 55тага етди.\nЭслатиб ўтамиз, ДХМларда аксарият хизматлар экстерриториал тамойил асосида кўрсатилади.


Агар кунига икки литр ёки ундан ортиқ сув ичилса, организмда қандай ўзгариш юз беради? - Daryo\n17:36, 19.01.2022 24412\nАгар кунига икки литр ёки ундан ортиқ сув ичилса, организмда қандай ўзгариш юз беради?\nКунига икки литр сув ичиш кераклиги кўпчиликка маълум. Шунга қарамай, одатдагидан икки баравар кўп суюқлик ичадиганлар ҳам бор. Аслида, иккаласи ҳам яхши эмас. Келинг, ҳақиқат қандай эканлигини билиб олайлик.\nАгар кунига икки литр сув ичиш одатга айланган бўлса, бу жуда яхши. Чунки кунига етарли миқдорда сув ичиш саломатлик ва гўзаллик гаровидир. Агар суюқлик ичиш меъёрига риоя қилинса, организмда қуйидаги ҳолатлар юз беради.\nТана 500 миллилитр суюқлик олгандан сўнг кейинги 30-40 дақиқада метаболизм тезлиги 30 фоизга ошиши исботланган. Натижада овқат ҳазм қилиш тизимининг иши нормаллашади ва вазн барқарорлашади. Организмда ортиқча ёғни эритиш учун масъул бўлган липаза ферменти мавжуд, у сувда эрийди ва танага етарли миқдорда суюқлик кирганда фаоллашади.\nШишишга мойил бўлган одамлар кўпинча шишмаслик учун кўп сув ичишдан қўрқади. Аслида, ҳамма нарса аксинча. Шиш терида сув кам бўлганлиги сабабли пайдо бўлади ва сувсизланишдан қўрқиб, уни тўплайди. Агар етарли миқдорда сув ичилса, танадаги бу қўрқув йўқолади, шиш бартараф этилади. Бу, айниқса, агар рационда кўп миқдорда туз мавжуд бўлса, жуда фойдали. Тўғри, 20:00 дан кейин сув ичмасликка ҳаракат қилиш керак, акс ҳолда кечки ортиқча суюқликдан кейин шиш пайдо бўлади.\nКамроқ таом истеъмол қилинади\nКўпинча ташналик ва очлик чалкаштириб юборилади. Овқатланиб бўлгач ҳам қорин очгандек туйилса, бир стакан сув ичилса, очлик ҳисси ўтиб кетади. Бундан ташқари, ошқозондаги сув тўқлик ҳиссини беради ва зарарли егуликлар ейишдан сақлайди.\nТери кўриниши яхшиланади\nБиринчидан, у эластик ва таранг бўлади. Иккинчидан, терининг етарли даражада намланиши ёғ ишлаб чиқаришни тартибга солади. Сув кам бўлса, тери уни намлаш учун қурийди, тешиклар ёғни фаол равишда ажрата бошлайди. Ҳаддан ташқари фаоллик ёғ безларининг тиқилиб қолишига олиб келади ва натижада ҳуснбузар пайдо бўлади. Шунинг учун ҳам сув ичиш керак.\nАгар кўпроқ сув ичилса, организмда нима юз беради?\nКўп нарса фойдали дегани эмас. Ҳаддан ташқари чанқоқни қондириш бошқа оқибатларга олиб келиши мумкин, жуда кўп сув ичиш худди кам ичиш каби зарарли ҳисобланади.\nГипергидрация – бу биринчи навбатда сув-туз алмашинувининг бузилиши ҳақида хабар берадиган ташхис. Тиббиётда гипонатремия, сув билан заҳарланиш деб аталадиган ҳаддан ташқари гидратациянинг мураккаб шакли кам учрайди ва одатда сурункали буйрак касаллиги, иккинчи тоифа диабет ва юрак етишмовчилиги билан бирга келади.\nСувдан заҳарланиш учун ўн беш дақиқа ичида икки литрдан кўп сув ичиш керак. Аммо бу, хайриятки, жуда камдан кам ҳолларда содир бўлади. Энг ёмон аломатлардан — мия ҳужайраларининг шишиши ёки комага тушиш қисқа вақт ичида тахминан 4-5 литр сув ичилганда юз беради.\nУмуман олганда, буйраклар соатига тахминан бир литр сув чиқариши мумкин, аммо суюқликнинг ортиқча ичилаётганини билиш учун қуйидаги аломатларни текшириш лозим.\nтўқлик ҳисси, ошқозонда оғирлик;\nқон босими ортиши;\nюрак муаммолари, тахикардия.\n18:00 дан кейин овқатланмаслик, кўп сув ичиш, спорт: озиш бўйича энг кенг тарқалган фикрлар чиндан ҳам асослими?\nОрганизмнинг қариш жараёнини секинлаштирувчи овқатланиш билан боғлиқ одатлар\n23:10 Бугун 1144\n22:57 Бугун 1074\n22:45 Бугун 2907\n07:30, 15.05.2022 80645\n22:38, 14.05.2022 65550\n07:30 Бугун 61502\n22:30, 15.05.2022 57537